Hama ekani dheravanee laadheenee meehekey bunaathee: Nasheed\n"ވިއަވަތި ރާއްޖެ" މަހާސިންތާގައި މަޖިލީހުގެ ރައީސް މުހައްމަދު ނަޝީދު، 16 ޑިސެމްބަރު 2019 (ފޮޓޯ/ ރައީސް އޮފީސް)\nނަޝީދު ވިދާޅުވީ އެމަނިކުފާނާ ދިމާލަށް އެހެން ކޮންމެ އެއްޗެއް ކިޔަސް މައްސަލައެއް ނެތް ކަމަށް\nސިޔާސީ ހަޔާތުގައި އަދި އަމިއްލަ ދިރިއުޅުއްވުމުގައި ވެސް ހިތާމަކުރައްވާ ހަމައެކަނި ކަމަކީ، ލާދީނީ މީހެއްގެ ގޮތުގައި ލޭބަލް ކުރާތީ ކަމަށް، ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެއްޖެ އެވެ.\nއެނގުން މުހިންމު - ނަޝީދަކީ އިސްލާމް ދީނަށް ފާޅުގައި ހަޖޫ ޖަހާ މީހެއް ކަމަށާއި ނަޝީދަކީ މަރާލަން ޖެހޭ މީހެއް ކަމަށް ކަނޑައަޅައި އެމަނިކުފާނު އަވަހާރަކޮށްލަން، ދީނީ ހަރުކަށި ފިކުރުގެ މީހުން ވަނީ މިދިޔަ އަހަރުގެ މެއި6ވަނަ ދުވަހު ބޮމުގެ ހަމަލާއެއް ވެސް ދީފަ އެވެ.\nއެދުވަހު ބޮން ގޮއްވާލި އަދުހަމް އަހުމަދު ރަޝީދު ފުލުހުންނަށް ދިން ބަޔާނުން އެނގޭ ގޮތުގައި، ނަޝީދަކީ ދީނުން ބޭރުވެފައިވާ، ލޭ ހުއްދަ މީހެއް ކަމަށް ހަރުކަށި ފިކުރުގެ ތެރޭގައި އުޅޭ އެންމެން ވެސް ގަބޫލުކުރެ އެވެ. އަދި އަމިއްލައަށް މަރުވެގެން ވެސް ނަޝީދު މަރާލަން އެމީހުން ތިބީ ތައްޔާރަށެވެ.\nއެ ހަމަލާގައި އެމަނިކުފާނުގެ ފުރާނަ ސަލާމަތްވި ނަމަވެސް، ބޮޑެތި ޒަހަމްތަކެއް ލިބިވަޑައިގެންނެވި އެވެ.\nލާދީނީ އޭ ބުނީމާ އެ ވަރަށް ހިތުގައި ޖެހޭ ކަމެއް. ވަރަށް ހިތުގައި ޖެހޭ ކަމެއް.\nމުހައްމަދު ނަޝީދު، މަޖިލީހުގެ ރައީސް\nވީ ކިހިނެއް؟ - 'ދިވެހި ޗެނަލް' އަށް ދެއްވި ހާއްސަ އިންޓަވިއުއެއްގައި އެމަނިކުފާނު ވަނީ އެ ހަމަލާ އަމާޒުވި ސަބަބާ ގުޅޭގޮތުން ވާހަކަދައްކަވައިފަ އެވެ. ހަޔާތުގައި ކުރިމަތިލާން ޖެހިވަޑައިގެންނެވި ގޮންޖެހުންތަކާއި، އަދި އެ ހަމަލާގެ ސަބަބުން އެމަނިކުފާނުގެ މަސައްކަތާއި އުންމީދަށް އެއްވެސް ވަރެއްގެ ފިނިކަމެއް އައިސްފައިވޭތީ އެ ޕްރޮގްރާމް ހުށަހަޅުއްވައި ދެއްވި ފަރާތުން ސުވާލުކުރި އެވެ.\nބުނީ ކީކޭ؟ - އެ ސުވާލަށް ޖަވާބުދެއްވަމުން ނަޝީދު ވިދާޅުވީ، އެމަނިކުފާނުގެ ހަޔާތުގައި ވަރަށް ދެރަވާ ކަމެއް އޮންނަ ކަމަށެވެ.\n"އަޅުގަނޑުމެންނާ ދިމާލަށް ލާދީނީ އޭ ބުނީމާ އެ ވަރަށް ހިތުގައި ޖެހޭ ކަމެއް. ވަރަށް ހިތުގައި ޖެހޭ ކަމެއް،" ނަޝީދު ވިދާޅުވި އެވެ.\nނަޝީދު ވިދާޅުވީ އުމުރުން ހަތް އަހަރުގައި ހަތިމު ކުރެއްވި ކަމަށާ އަދި ކަހްފް ސޫރަތާއި ބަގަރާ ސޫރަތާއި، ޔާސީން ސޫރަތް ވެސް ހިތުދަސް ކުރުވި ކަމަށެވެ. ގަވައިދުން ނަމާދުކޮށް ރޯދަހިއްޕަވާ ކަމަށް ވެސް ނަޝީދު ވިދާޅުވި އެވެ.\n"އެހެން އެތައް އެއްޗެއް ގޮވިޔަސް އަޅުގަނޑަށް ހެޔޮ. އެހެން ނަމަވެސް އަޅުގަނޑުމެން ތަރުބިއްޔަތު ކޮށްފައި ހުރި ގޮތާއި، ބޮޑެތި ކޮށްފައި ހުރި ގޮތާއި، އެހެން ދެކޭ އިރުގައި އަޅުގަނޑު ވަރަށް ދެރަވާ ކަމެއް އެއީ،"\nތަފްސީލް - ނަޝީދު ވިދާޅުވީ، އެމަނިކުފާނަށް އަމާޒުކޮށް އެފަދަ ބަސްތައް ރައްދުކުރުމުން، އެމަނިކުފާނުގެ މައިންބަފައިން ވެސް ވަރަށް ދެރަވާނެ ކަމަށެވެ. އަދި މާމަ އާއި ކާފަ ދުނިޔޭގައި ތިއްބެވި ނަމަ، އެބޭފުޅުން ވެސް ހަދާނެ ގޮތް ހުސްވާނެ ކަމަށެވެ.\n"ދެން އަޅުގަނޑު ހިތުން އަޅުގަނޑުގެ ސިޔާސީ ވާދަވެރިންނަށް އިނގޭ އަޅުގަނޑަކީ ވެސް ކާކުކަން. އަދި ކިހިނެއް ބޮޑެތިވެފައި ތިބި ބައެއް ކަން ވެސް. އެހެންވީމަ ތަދުވާ ތަނުގައި ޖަހަނީ،" ނަޝީދު ވިދާޅުވި އެވެ.\nނަޝީދު ވިދާޅުވީ އެމަނިކުފާނުގެ ސިޔާސީ ހަޔާތުގައި ވެސް އަދި އާންމު ހަޔާތުގައި ވެސް އެނޫން އިތުރު މައްސަލައެއް ދިމާނުވާ ކަމަށެވެ.\nމެއި ހައެއްގައި ދިން ޓެރަރިސްޓު ހަމަލާއަށް އަމާޒުކުރައްވައި ނަޝީދު ވެސް ފާހަގަކުރެއްވީ، އެ ހަމަލާ އެމަނިކުފާނަށް އަމާޒުކުރީ ލާދީނީ މީހެއްގެ ޓެގް އަޅުވައިގެން ކަމަށެވެ. ނަމަވެސް އެކަމުގައި ދެން ފޮރުވޮފައި ހުރި ކަންކަން ނޭނގޭ ކަމަށް ވިދާޅުވި އެވެ.\n"މިސާލަކަށް އެބަ ބުނޭ އަޅުގަނޑު ބުންޏޭ ގުރުއާނާއި ހަދީސް ނޫން އެހެން އެއްޗެއް ހޯދަން. ނޫން.އަޅުގަނޑު ދުވަހަކު ވެސް އެބާވަތުގެ ވާހަކައެއް ދެއްކި މީހެއް ނޫން." ނަޝީދު ވިދާޅުވި އެވެ.\nނަޝީދު ވިދާޅުވީ އެމަނިކުފާނަށް އެވަރުގެ ބޮޑު އަނިޔާއެއް ލިބިގެން ދިޔައީ، ސިޔާސީ މަންފާއެއް ހާސިލްކުރުމަށް، އެމަނިކުފާނު ދައްކަވާފައި ހުރި ވާހަކަތަކުގެ މާނަ އޮޅުވާލައިގެން ބަޔަކު ކުރި މަސައްކަތުގެ ސަބަބުން ކަމަށެވެ.\nހަބަރުރައީސް މުހައްމަދު ނަޝީދުސިޔާސީ


Hilton Raajjge hatharu vana Resort akee Amingiri\nހިލްޓަން ރާއްޖޭގެ ހަތަރުވަނަ ރިސޯޓަކީ އަމީންގިރި\nހިލްޓަން އަމީންގިރި ރިސޯޓުގެ ރެސްޓޯރެންޓުގެ ކުރެހުމެއް -- ފޮޓޯ: ހިލްޓަން\nމަޝްހޫރު ހިލްޓަން ކުންފުނިން ރާއްޖޭގައި ހުޅުވާ ހަތަރު ވަނަ ރިސޯޓުގެ ގޮތުގައި ހިލްޓަން އަމީންގިރި ހުޅުވާނެ ކަމަށް ބުނެފި އެވެ.\nހިލްޓަން ކުންފުނިން ބުނި ގޮތުގައި ރާއްޖޭގެ ކޮއްދިޕަރު ލެގޫންގައި ތަރައްގީކޮށް ހުޅުވާ އަމީންގިރި ރިސޯޓުގައި 109 ވިލާ ހުންނާނެ އެވެ. އެ ރިސޯޓުގައި މޫދު ކޮޓަރިތަކާއި ބީޗް ބަންގަލޯތަކުގެ އިތުރުން ސުވިމިން ޕޫލްއާއެކު ހުންނަ ގިނަ ވިލާތަކެއް ވެސް ހުންނާނެ އެވެ.\nވީއައިއޭއިން ފުރައިގެން 15 މިނެޓުން ދެވޭ ރާސްތާގައި ތަރައްގީ ކޮށްފައިވާ ހިލްޓަން އަމީންގިރި ރިސޯޓުގައި ސެލޫން އާއި ފިޓްނަަސް ސެންޓަރުގެ އިތުރުން ހަ ރެސްޓޯރެންޓް ވެސް ހުރެއެވެ. މީގެ އިތުރުން މި ރިސޯޓުގެ ހާއްސަ ކަމަކީ ޒުވާނުންނަށް ހާއްސަކޮށް "ޓީން އޮންލީ ޒޯނެއް" ހަދާފައި ވުމެވެ. މި ބަދަލު ހިލްޓަން ކުންފުނިން ގެންނަން ނިންމީ ރާއްޖެ އަންނަ ބައެއް މެހުމާނުން އެކަމަށް އެދެމުންދާތީ އެވެ.\nހިލްޓަން ކުންފުނިން ބުނެފައިވާ ގޮތުގައި ހިލްޓަން އަމީންގިރި ހުޅުވޭނެ ކަމަށް ބެލެވެނީ މި އަހަރުގެ ފަހުކޮޅު އެވެ.\nހިލްޓަން އަމީގިރި ރިސޯޓު\nރާއްޖޭގެ މަޝްހޫރު ކޮންސްޓްރަކްޝަން ކުންފުންޏެއް ކަމަށްވާ އަމީން ކޮންސްޓްރަކްޝަން އިން ހިއްކި އަމީންގިރީގައި ހިލްޓަަން ކުންފުނިން ރިސޯޓެއް ހުޅުވާއިރު މިއީ ރާއްޖޭގައި ހުޅުވާ މި ބްރޭންޑުގެ ހަތަރު ވަނަ ޕްރޮޕަޓީ އެވެ. މި ރިސޯޓް ހެދީ ފުލުހުން ކުރިން ބޭނުންކުރި ކޮއްދިއްޕަރާ އިންވެގެން އޮތް ފަޅު ހިއްކައިގެންނެވެ.\nމިހާރު އެ ކުންފުނިން ރާއްޖޭގައި ހިންގަމުން ގެންދަނީ އެނބޫދޫ ފަޅުގައި ހިންގާ ސައިލެގޫން މޯލްޑިވްސް، ކިއުރޯ ކަލެކްޝަން ބައި ހިލްޓަން ރިސޯޓުގެ އިތުރުން ކޮންޑްރެޑް މޯލްޑިވްސް ރަންގަލި ރިސޯޓާއި ހ. ސީސައިޑް، މުހައްމަދު އަލީ ޖަނާހު އާއި މެދުއިރުމަތީގެ މަހުޖަނެއްގެ ޕާޓްނާޝިޕްގައި ހުޅުވި ހިލްޓަންގެ މަތީ ފަންތީގެ ބްރޭންޑް ވޯލްޑީފް އެސްޓޯރިއާ މޯލްޑިވްސް އިތާފުށި ރިސޯޓެވެ.\nޓޫރިޒަމް ހިލްޓަން އަމީންގިރި ރިސޯޓް\nސިޔާމް ވޯލްޑަށް އެންމެ ބޮޑު ފްލޯޓިން ވޯޓާ ޕާކް\nއެނބޫދު ފަޅުގައި 80 ވިލާގެ އާ ރިސޯޓެއް\nތާޖު އެގްޒޯޓިކާއިން އީދަށް ހާއްސަ އަގެއް


Mi faharu Ballon d'Or haggu vany Lewandowski ah: Zlatan - vNews.mv\nމިފަހަރުގެ ބެލަންޑޯ ހައްގުވަނީ ލެވަންޑޮސްކީ އަށް: ޒްލަޓަން\nއައްފާން މުހައްމަދު 01 December 2021, 18:41\nފުޓުބޯޅައިގައި ވަކިވަކި ކުޅުންތެރިންނަށްދޭ އެންމެ ޝަރަފުވެރި އެވޯޑު ކަމުގައިވާ ބެލަންޑޯގެ 2021 ވަނަ އަހަރުގެ އެވޯޑު ހައްގުވާ ކުޅުންތެރިއަކީ ޕޮލެންޑާއި ބަޔާން މިއުނިކުގެ ތަރި ރޮބާޓް ލެވަންޑޮސްކީ ކަމަށް އޭސީ މިލާން އަށް ކުޅެމުން އަންނަ ސްވިޑެންގެ ފޯވާޑް ޒްލަޓަން އިބްރާހިމޮވިޗް ބުނެފިއެވެ.\nލެވަންޑޮސްކީ އާއި ވާދަކޮށް މިފަހަރުގެ ބެލަންޑޯ އެވޯޑް ހާސިލްކޮށްފައިވަނީ މި އެވޯޑް އެންމެ ގިނަފަހަރަށް ހޯދާފައިވާ އާޖެންޓީނާގެ ކެޕްޓަން އަދި ޕީއެސްޖީގެ ތަރި ލިއޮނެލް މެސީ އެވެ. މިއީ މެސީ މި އެވޯޑް ހާސިލްކުރި7ވަނަ ފަހަރެވެ.\nމިފަހަރުގެ އެވޯޑް ހަފްލާގައި އެވޯޑް ލިބުމަށްފަހު ވާހަކަދައްކަމުން މެސީ ވަނީ 2020 ވަނަ އަހަރުގެ ބެލަންޑޯ އެވޯޑް ހައްގުވާ ކުޅުންތެރިއަކީ ލެވަންޑޮސްކީ ކަމަށް ބުނެފައެވެ. 2020 ވަނަ އަހަރުގެ ބެލަންޑޯ އެވޯޑް ދީފައެއް ނުވެއެވެ. ސަބަބެއްކަމުގައި މި އެވޯޑްދޭ ފްރާންސް ފުޓްބޯޅް މެގަޒިން އިން ބުނީ ކޮވިޑް-19 ގެ ސަބަބުން އެފަހަރުގެ ފުޓްބޯލް ސީޒަނަށް ބޮޑެތި ގޮންޖެހުންތަކަކާއި ހުރަސްތަކެއް ކުރިމަތިވުމުން، މި އެވޯޑް ހައްގުވާ ކުޅުންތެރިއަކު ނިންމުމަކީ އެންމެ އިންސާފުވެރި ގޮތަކަށް ނުވާތީކަމަށެވެ. 2020 ވަނަ އަހަރަކީ މިއެވޯޑް ދޭން ފެށިފަހުން، މެދުކެނޑުމެއް އައި ފުރަތަމަ ފަހަރެވެ.\n2020 ވަނަ އަހަރުގެ ބެލަންޑޯ އެވޯޑް ކެންސަލް ކުރުމާއެކު ގިނަބަޔަކު ދިޔައީ، ފްރާންސް ފުޓްބޯލް އިން ލެވަންޑޮސްކީ އަށް "ހައްގު" އެވޯޑެއް ނުދިނުމުން އެކަމާއި ފާޑުކިޔާފައެވެ.\nމީގެއިތުރުން މި ސީޒަނުގެ މިހާތަނަށްވެސް އަދި 2020/2021 ވަނަ އަހަރުގެ ސީޒަނުގައިވެސް ލެވަންޑޮސްކީ މޮޅުކުޅުމެއް ދައްކާފައިވުމާއި، ބަޔާން އާއިއެކު ހޯދާފައިވާ ކާމިޔާބީ ތަކާއި އަޅާބަލާއިރު، މެސީ އަށްވުރެ މި އެވޯޑް ހައްގީ ލެވަންޑޮސްކީ އަށްކަމަށް ގިނަބަޔަކު ދަނީ ބުނަމުންނެވެ.\nއެގޮތުން 40 އަހަރުގެ ތަޖުރިބާކާރު ފޯވާޑް ޒްލަޓަން ބޭރުގެ މީޑިއާ އަކަށްދިން އިންޓަވިއު އެއްގައި ބުނެފައިވަނީ މެސީ އަކީ މޮޅު ކުޅުންތެރިއެއްކަމަށާއި، އޭނާ ދިރިއުޅެނީވެސް ފުޓުބޯޅައަށްޓަކައި ކަމަށެވެ. އެހެންނަމަވެސް މިއަހަރުގެ ބެލަންޑޯ އެވޯޑް އަސްލު ހައްގުވާ ހަމައެކަނި ކުޅުންތެރިއަކީ ރޮބާޓް ލެވަންޑޮސްކީ ކަމަށް ޒްލަޓަން ބުނެފައިވެއެވެ.\nފާއިތުވީ 2020/2021 ވަނަ އަހަރުގައި ބާސާއަސް ކުޅެދިން 47 މެޗުގައި މެސީ ވަނީ 38 ލަނޑު ކާމިޔާބު ކޮށްދީފައެވެ. އަދި އެ ސީޒަނުގެ ސްޕެނިޝް ލަލީގާގެ ޓޮޕް ސްކޯރަރގެ މަގާމުވެސް ހޯދީ މެސީ އެވެ. އަދި އެއަހަރުގެ ޕިޗިޗި ޓްރޮފީވެސް މެސީއަށް ލިބިފައިވެއެވެ. ބާސާ އާއިއެކު މެސީއަށް އެފަހަރުގެ ސީޒަނުގައި ކާމިޔާބުކުރެވުނު ހަމައެކަނި ޓްރޮފީ އަކީ ކޮޕާ ޑެލްރޭ އެވެ. ސީޒަން ނިމި އައު ސީޒަނުގައި މެސީ ފެނިގެންދިޔައީ ފްރާންސްގެ ޕީއެސްޖީން ނެވެ. އެހެންނަމަވެސް މިހާތަނަށް އައިއިރު މެސީ އަށް ޕީއެސްޖީގައި އެންމެ އެދެވޭ ކުޅުމެއް ދެއްކިފައެއް ނުވެއެވެ.\nލެވަންޑޮސްކީ 2020/2021 ވަނަ އަހަރުގެ ސީޒަނުގައި ބަޔާން އަށް ކުޅެދިން 40 މެޗުން ވަނީ 48 ލަނޑު ކާމިޔާބު ކޮށްދީފައެވެ. އޭނާ ވަނީ ޖަރުމަނު ބުންޑަސްލީގާގެ އެންމެ ގިނަ ލަނޑު ޖެހި ކުޅުންތެރިޔާގެ އެވޯޑުވެސް ހާސިލްކޮށްފައެވެ. އަދި 2020 ވަނަ އަހަރު ފުޓުބޯޅައިގެ މައި އިދާރާ ފީފާ އިން ހޮވި އަހަރުގެ އެންމެ މޮޅު ކުޅުންތެރިޔާ އަށްދޭ ފީފާ ދަ ބެސްޓް އެވޯޑުވެސް ހޯދީ ލެވަންޑޮސްކީ އެވެ. ބަޔާން އާއިއެކު ލެވަންޑޮސްކީ ވަނީ 2020/2021 ސީޒަނުގައި ބުންޑަސްލީގާ އާއި، ޑީއެފްއެލް ސުޕާ ކަޕްގެ އިތުރުން ޔޫއެފާ ސުޕާ ކަޕާއި ފީފާ ކްލަބް ވޯލްޑް ކަޕްވެސް ކާމިޔާބު ކޮށްފައެވެ. އަދި ސީޒަންގެ "ޔޫރަޕިއަން ގޯލްޑަން ޝޫ" ވެސް ލެވަންޑޮސްކީ އަށް ލިބިފައިވެއެވެ.\nބެލަންޑޯ ލެވަންޑޮސްކީ ލިއޮނަލް މެސީ ކުޅިވަރު


Kaaehchethi dhathuru kuraa holhi nethi ufanvee kuhjakah dhe maamainge loabi\nކާއެއްޗެތި ދަތުރުކުރާ ހޮޅި ނެތި އުފަންވީ ކުއްޖަކަށް ދެ މާމައިންގެ ލޯބި\nއުމަރު އަދި އޭނާގެ ދެ މާމަ\nހަޔާތަކީ ހުރިހާ އެންމެނަށް އެއްވަރަކަށް ހިތްހަމަޖެހުން ގެނުވާ ކަމެއް ނޫނެވެ. ބައެއް މީހުން ވަރަށް އުފަލާ އަރާމުގައި އުޅޭއިރު އަނެއް ބަޔަކަށް ވަރަށް ހިތާމައާއި ހިތްދަތިކަމުގައި އުޅެން ޖެހިފައި ވެއެވެ. ނަމަވެސް ކިތަންމެ ނިކަމެތި އާރެއް ބާރެއް ނެތް މީހަކަށް ވެސް އެހެން މީހެއްގެ ނުވަތަ ބައެއްގެ ލޯތްބާއި އޯގާތެރިކަން ލިބިއްޖެނަމަ ވަރަށް ނާ އުންމީދީ ހާލަތު ވެސް އުންމީދުން ފުރިގެންވާ ހާލަތަކަށް ބަދަލުވެދާނެ އެވެ.\nއިންޑިއާގެ ގުޖްރާތުގެ ދެ މާމައިންގެ މި ވާހަކައަކީ މިފަދަ ވާހަކަ އެކެވެ. މި ދެ މާމައިންނަށް ލިބުނު މާމަދަރިފުޅު އުފަންވީއިރު ވެސް ވަރަށް ބޮޑު އައިބެއް ކުއްޖާގެ އެތެރެހަށީގައި ހުއްޓެވެ. ފުޑް ޕައިޕް ނުވަތަ ކާ އެއްޗެތި ދަތުރުކުރާ ހޮޅި އެއްގޮތަކަށް ވެސް ނެތީ އެވެ. އެހެންކަމުން ކުއްޖާ ސަލާމަތް ކުރެވޭނެ ފުރުސަތު ކުޑަކަމަށް ޑޮކްޓަރުން ބުންޏެވެ.\nނަމަވެސް މި ކުއްޖާގެ ދެ މާމަ ބޭނުންވީ އެމީހުންގެ ލޯތްބާއި އޯގާތެރިކަން އަދި އަޅާލުން ދީގެން އެމީހުންނަށް ވީ އެންމެ ރަނގަޅަކަށް ކުއްޖާ ބަލަހައްޓާށެވެ. އަދި އެކަމަށްޓަކައި މި ދެ މާމައިން އެ މީހުންގެ ހުރިހާ ވަގުތަކާއި ހަކަތައެއް ގުރުބާން ކުރި އެވެ.\nޓައިމްސް އޮފް އިންޑިއާގައިވާ މި ޚަބަރު ބުނާ ގޮތުގައި ތުއްތު މުހައްމަދު އުމަރު މަލެކްއަށް އުފަންވީއްސުރެ ކާންދެމުން އައީ ހޮޅިން ނަމަވެސް މި މަހުގެ ތިން ވަނަ ދުވަހު މި ކުއްޖާއަށް ފުރަތަމަ ފަހަރަށް ސަމުސަލުން ކިރު ފޮދެއް ބޯލުމުގެ ކުޅަދާނަކަން ލިބިއްޖެ އެވެ. މިއީ މީގެ އަހަރެއްހާ ދުވަސް ކުރިން އޭނާ އުފަން ވީއްސުރެ އަނގައިން އެއްޗެތި ދިރުވާލެވުނު ފުރަތަމަ ފަހަރެވެ.\nކުއްޖާއަށް މިހާވަރު މިވީ އޭނާގެ ދެ މާމަ ޚޫރްޝީދާ އާއި ސަބީރާ މަލެކްގެ ހިތްވަރާއި ނުގުޑާ އަޒުމުގެ ނަތީޖާއެއްގެ ގޮތުންނެވެ.\nމި ކުއްޖާއަށް ފަރުވާ ދެމުންދާ ޑޮކްޓަރުން ބުނި ގޮތުގައި މި ކުއްޖާ އުފަންވީއިރު އެސޮފިޖިއަލް އެޓްރީސިއާ ކިޔާ މައްސަލައެއް ހުއްޓެވެ. މީގެ މާނައަކީ އެ ކުއްޖާގެ ކާއެއްޗެތި ދަތުރުކުރާ ހޮޅި އުފެދުމުގައި ވެސް ނެތީ އެވެ. އަދި އިތުރު މައްސަލައެއް ވެސް ހުއްޓެވެ. ޑިއޮޑެނަލް އެޓްރީސިއާ އެވެ. މިއީ ގޮހޮރާއި ބަނޑާ ގުޅޭ ތަން ބެދިފަ އިނުމަށް ކިޔާ ނަމެކެވެ. މި މައްސަލަތައް ހުރުމުގެ ސަބަބުން ތުއްތު ތުއްތު އުމުރަށް އަނގައިން އެއްވެސް އެއްޗެއް ނުދިރުވެ އެވެ.\nއުމަރު އުފަންވުމުން އޭނާގެ ބަލި ހާލަތަށް ބަލާފައި އޭނާ ބެލެހެއްޓުމާ އޭނާގެ ދެ މާމައިން ހަވާލުވީ އެވެ. އޭނާ ސަލާމާތްވުމުގެ އޮތީ ވަރަށް ހަނި ފުރުސަތެއް ކަމަށް ޑޮކްޓަރުން ބުނަމުން ދަނިކޮށެވެ.\nއުފަންވީ ދުވަހާ ޖެހިގެން އައި ދުވަހު ވެސް އުމަރުގެ ވަރަށް ބޮޑު ސާޖަރީއެއް ހެދި އެވެ. ބަނޑާއި ގޮހޮރާ ގުޅޭ ތަނުގައިވާ ބްލޮކް ނެގުމަށެވެ. އަދި އޭނާގެ ބަނޑުތެރެއަށް މަސްނޫއީ ހޮޅިއެއް ލެއްވި އެވެ. އޭގެ ސަބަބުން އޭނާއަށް އަނގައިން އެއްޗެތި ދިރުވޭ ގޮތް ވަނީ ވެފަ އެވެ. އަދި އަށް މަސް ވީމަ އިތުރު ސާޖަރީއެއް ހަދަން ޖެހޭނެ ކަމަށް ޑޮކްޓަރުން ބުނެފައި ވެއެވެ.\nއުމަރުގެ މަންމަގެ އިތުރު ކުއްޖެއް އޮތުމާއެކު އެހާ ބަލި ކުއްޖެއް ރަނގަޅަށް ނުބެލޭނެތީ އޭނާގެ ދެ މާމައިން ކުއްޖާ ބެލުމާ ހަވާލުވީ އެވެ. ކޮންމެ ދެ ގަޑިއަކުން ކުއްޖާގެ ކާން ދިނުމާއި ކަންތައްތައް ކުރާނެ ގޮތް އެމީހުން ހޮސްޕިޓަލުގެ ސްޓާފުން ކައިރިން ވަރަށް ފުރިހަމައަށް ދަސްކުރި އެވެ. ބައެއް ފަހަރު އެތެރޭގައިވާ ހޮޅި ނެއްޓި ނުވަތަ އެއް ފަރާތަކަށް ޖެހޭ ގޮތް ވުމުން އަވަހަށް ހޮސްޕިޓަލަށް ގެނެސް އެ ހޮޅި ރަނގަޅު ކުރުވައިގެން އެ ދެ މާމައިން ވަނީ ކުއްޖާ އަހަރެއް ވަންދެން ވަރަށް ރަނގަޅަށް ބަލާފަ އެވެ.\nޑޮކްޓަރުން ގަބޫލުކުރާ ގޮތުގައި ދެ މާމައިން އެހާ ރަނގަޅަށް ލޯބިން ނުބެލިނަމަ ތުއްތު އުމަރު ސަލާމަތް ނުވުމަކީ ވަރަށް ގާތުގައި އޮންނާނެ ކަމެކެވެ.\nނިއުނޯމަލް - ލޮލު އަޅައިގަތް ހަތަރު ކަމެއް!\nގަހަށް ޕޮޒިޓިވް ވެއްޖެތަ؟


ގްރިޑް ޕްރޮޖެކްޓްގެ މަސައްކަތް ކާމިޔާބުކަމާއެކު ނިންމާލައިފި | Sandhaanu\nގްރިޑް ޕްރޮޖެކްޓްގެ މަސައްކަތް ކާމިޔާބުކަމާއެކު ނިންމާލައިފި\nމާލެ ސަރަހައްދުގެ ކަރަންޓް އެއް ވިއުގައަކުން ގުޅުވާލުމަށް ކުރިއަށްގެންދިޔަ ގްރިޑް ޕްރޮޖެކްޓުގެ މަސައްކަތް ކާމިޔާބުކަމާ އެކު ނިންމާލައިފި އެވެ.\nގްރޭޓާ މާލޭ ގްރިޑް ކަނެކްޝަން ޕްރޮޖެކްޓްގެ ދަށުން މިހާރުވަނީ މާލެއާއި ހުޅުލޭ އަދި ހުޅުމާލެ ކަރަންޓު އެއްވިއުގައަކުން ގުޅާލާފައެވެ.\nގްމި ޕްރޮޖެކްޓްގެ ދަށުން މާލެ އާއި، ހުޅުލެ އަދި ހުޅުމާލޭގެ ކަރަންޓު ވިއުގަ 132 ކޭވީގެ ހަތް ކިލޯމީޓަރުގެ ދެ ސާކިޓުން ގުޅާލާފައިވެއެވެ. މި މަޝްއޫގައި ހުޅުމާލެ އަދި މާލޭގައި 95 މެގަވޮޓްގެ ހަތަރު ޓްރާންސްފޯމަރާއި، ހުޅުލޭގައި އަށް މެގަވޮޓްގެ ދެ ޓްރާންސްފޯމަރު ބަހައްޓާފައި ވެއެވެ. މި ކަރަންޓުވިއުގައިން ކޮންމެ ސާކިޓަކުން 100 މެގަވޮޓްގެ ހަކަތަ ފޮނުވުމުގެ ގާބިލްކަން ލިބެ އެވެ.\nމިމަޝްރޫއުގެ ކަނެކްޝަން ކޭބަލް އަޅާފައިވަނީ ސިނަމާލޭ ބްރިޖް ދަށުންނެވެ.3ސަރަހައްދުގެ ކަރަންޓު އެއްވިއުގައަކުން ގުޅާލުމަށް ޖުމްލަ6ކޭބަލް އަޅާފައިވެއެވެ.\nމި މަޝްރޫއުގެ ދަށުން އެންމެ ފަހުގެ ޓެސްޓުތައް ހޮނިހިރު ދުވަހު ކުރިއަށްގެންގޮސްފައިވާއިރު ކުރިއަށް އޮތް މަސްތެރޭގައި މިކަނެކްޝަންއިން ހަކަތަ ފޯރުކޮށްދޭ މިންވަރު ބަލާ ވަޒަންކުރަމުންދާނެ ކަމަށް ސްޓެލްކޯއިން ބުނެއެވެ.\nސްޓެލްކޯއިން ބުނީ މި މަޝްރޫއުން ގުޅުވައިލި ސަރަހައްދުތަކުގެ އެއްވެސް ސަރަހއްދެއްގައި ކަރަންޓުގެ މައްސަލައެއް ދިމާވެ، ކަރަންޓު ކެނޑޭ ހާލަތެއް މެދުވެއްޖެނަމަ އަނެއް ސަރަހައްދުގައި ބެހެއްޓިފައިވާ ގްރިޑުން ކަރަންޓު ވަގުތު ފޯރުކޮށްދޭނެކަމަށެވެ. އެހެންކަމުން މި އިންޓަރ ކަނެކްޝަންގެ މަޝްރޫއުގެ ސަބަބުން މާލެއާއި ހުޅުމާލެއާއި ހުޅުލޭގައި ދިމާވާ ކަރަންޓުގެ މައްސަލަތައް ހައްލުވާނެކަމަށް ސްޓެލްކޯއިން ބުނެއެވެ.\nކަރަންޓްގެ ހިދުމަތް ފޯރުކޮށްދޭ ރާއްޖޭގެ އެންމެބޮޑުކުންފުނި ސްޓެލްކޯއިން ބުނީ މިމަޝްރޫއުގެ މަސައްކަތް ނިމުމާއެކު މިހާރު މާލޭގައި ހުރި ކުދި އިންޖީނުތައް ނިވާލުމުގެ މަސައްކަތް ކުރަމުން އަންނަކަމަށެވެ. އެގޮތުން ސްޓެލްކޯގެ ގާކޮށީގައި ހިމެނޭ އިންޖީނުތައް ނިއްވާލުމަށްޓަކާ ބަލަންޖެހޭ ކަންކަން މިހާރު ބަލަމުންދާކަމަށެވެ.


India ge New Delhi ga bodu aailaa eh amilla ah maruvejje!\nއިންޑިއާގެ ނިއު ދިއްލީގައި ބޮޑު އާއިލާއެއް އަމިއްލައަށް މަރުވެއްޖެ!\nއެ އާއިލާ އިން 11 މީހުން މަރުވި\nބޮޑަށް ބެލެވެނީ އެ މީހުން މަރުވީ އަމިއްލައަށް ކަމަށް\nމަރުވި މީހުންގެ ތެރޭގައި ކުޑަކުދިން ވެސް ހިމެނޭ\nކ. މާލެ |2ޖުލައި 2018 | ހޯމަ 12:11 | 6,710\nއިންޑިއާގެ އާއިލާއެއް ދަންޖެހިފައި ވުމުން ފުލުހުން އެމައްސަލަ ދަނީ ތަހްގީގުކުރަމުން - ފޭސްބުކް\nއިންޑިއާގެ ނިއު ދިއްލީގައި ދިރިއުޅޭ 11 މީހުންގެ ބޮޑު އާއިލާއެއް އަމިއްލައަށް މަރުވެއްޖެއެވެ.\nއާއިލާގެ 10 މީހުން ދަންޖެހިގެން މަރުވެފައިވާއިރު، އެކަކު މަރުވެފައި އޮތީ ބިންމަތީގައެވެ. އެއީ އުމުރުން 70 އަހަރުން މަތީގެ މީހެއް ކަމަށް ފުލުހުން ބުނެއެވެ. އެ އާއިލާގައި ހަތް އަންހެނުންނާއި ހަތަރު ފިރިހެނުން ތިބޭއިރު، އޭގެ ތެރޭގައި ކުޑަ ދެ ކުދިން ވެސް ހިމެނެއެވެ. އެ ކުދިންގެ އުމުރަކީ 15 އަހަރެވެ.\nރިޕޯޓްތައް ބުނާ ގޮތުން އެ މީހުން މަރުވެފައި ވަނީ އަމިއްލައަށެވެ. ސީލިންގްގައި ހަރުކޮށްފައިވާ ވާތަކުން ދަން ޖެހިފައިވާއިރު، އެމީހުން ތިބީ ކަނުބަނދެގެންނެވެ. އެކަން ކުރުމަށް އެމީހުންނަށް ހިތްވަރު ލިބުނީ އެމީހުންގެ އަގީދާގެ ސަބަބުން ކަމަށް ވެސް ރިޕޯޓްތައް ބުނެއެވެ. އޭގެ އިތުރުން މައްސަލަ ތަހްގީގުކުރާ ފުލުހުންނަށް ވެސް ބޮޑަށް ބުރަވެވެނީ ރިޕޯޓްތައް ބުނާ ގޮތަށެވެ. އެހެން ނަމަވެސް ފުލުހުން ވަނީ އެ ހަށިގަނޑުތަކުގެ އޮޓޯޕްސްސީ ހެދުމަށް ފޮނުވާލައި އެހެން ބައެއްގެ އަތެއް ވޭތޯ ބަލަން ފަށާފައެވެ.\nފުލުހުންނަށް މި މައްސަލަ ރިޕޯޓް ކުރީ އެ މަންޒަރު ދުށް އަވަށްޓެރިއެކެވެ. އޭނާ ހުރީ އޭގެ ފަހުން ޝޮކެއްގައި ކަމަށް ވެސް ފުލުހުން ބުނެއެވެ.\nފުލުހުން ބުނީ މިހާތަނަށް ކުރި ތަހްގީގުގައި އެއްވެސް ކަހަލަ އާދަޔާ ޚިލާފު ކަމެއް ނުފެންނަ ކަމަށެވެ. އެގޮތުން ގޭތެރޭގައި ހަމަނުޖެހުމެއް ހިންގާފައިވާކަން އެނގެން ނެތް ކަމަށާއި ތަނެއް ހަލާކުވެފައި ނުވަތަ ބަޔަކު އެމީހުން ލައްވާ ކުރި ކަމެއް ކަމުގެ ނިޝާނެއް ވެސް ފެންނަން ނެތް ކަމަށް ރިޕޯޓްކޮށްފައި ވެއެވެ. އެހެން ނަމަވެސް އެ އާއިލާ މީހުންނަށް ނިސްބަތްވާ އަތުލިޔުމެއް ފެނިފައިވާ ކަމަށާއި އޭގައިވާ މައުލޫމާތަށް ބަލާއިރު އެ މީހުން ދިޔައީ "އެއްފަހަރާ މަރުވާނެ ގޮތަކާ" މެދު ދިރާސާ ކުރަމުން ކަމަށް ވަރަށް ބޮޑަށް ގަބޫލު ކުރެވޭ ކަމަށް ފުލުހުން ބުނެފައި ވެއެވެ. އެހެން ނަމަވެސް މަރުވި ސަބަބެއް ނޭނގޭ ކަމަށް ވެސް ފުލުހުން ބުނެފައި ވެއެވެ.


Roadha Mahu Male' Sarahahdhugai Vaccine Dheynee Reygandu! - Vaguthu\nރޯދަ މަހު މާލެ ސަރަހައްދުގައި ވެކްސިން ދިނުމަށް ހަމަ ޖެހިފައިވަނީ ރޭގަނޑު ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭއިން ބުނީ، ކޮވިޝީލްޑް ވެކްސިންގެ ދެވަނަ ޑޯޒު މާލެ ސަރަހައްދުގައި ދޭނީ ފުރަތަމަ ވެކްސިން ޖެހިތާ 8 ހަފްތާވެފައިވާ މީހުންނަށް ކަމަށެވެ. އެގޮތުން ސޯޝަލް ސެންޓަރާއި، ނޭޝަނަލް އަރޓް ގެލެރީ، ރައްޔިތުންގެ މަޖިލިސް، ހުޅުމާލެ ވެކްސިނޭޝަން ސެންޓަރ، ވިލިމާލެ ޒުވާނުންގެ މަރުކަޒު އަދި ސެނެހިޔާގައި ރޭގަނޑު 21:00 އިން 23:00 އަށް ވެކްސިން ދޭނެ ކަމަށް އެޗްޕީއޭއިން ބުންޏެވެ.\nހަމައެއާއި އެކު ސިނޮޕާރމް ވެކްސިންގެ ފުރަތަމަ ޑޯޒު 18 އަހަރާއި 60 އަހަރާއި ދެމެދުގެ، އެއްވެސް ވެކްސިނެއް ޖަހާފައި ނުވާ މީހުންނަށް ހުޅުމާލޭ ޓްރީޓޮޕް ހޮސްޕިޓަލުން ރޭގަނޑު 21:00 އިން 23:00 އަށް ޖެހޭނެ ކަމަށް ވެސް އެޗްޕީއޭއިން ބުންޏެވެ.\nއެޗްޕީއޭއިން ބުނީ، ރޯދަ މަހު އެގަޑިތަކުގައި ވެކްސިން ޖެހުނު ނަމަވެސް، ރޯދަ މަހުގެ ފުރަތަމަ ދުވަހު ވެކްސިން ޖަހާ ސެންޓަރުތައް ބަންދުވާނެ ކަމަށެވެ.\nމިވަގުތު މާލޭގައި ދެމުން އަންނަނީ ކޮވިޝީލްޑް ވެކްސިން، ސިނޮފާރމް އަދި ފައިޒަރ ވެކްސިނެވެ. މިހާތަނަށް ރާއްޖެއިން 268،459 މީހަކު ވެކްސިންގެ ފުރަތަމަ ޑޯޒު ފުރިހަމަ ކޮށްފައިވާއިރު، 15،294 މީހަކު ވަނީ ދެވަނަ ޑޯޒު ފުރިހަމަ ކޮށްފައެވެ.\nއޭޕްރީލް 13, 2021 03:51\nމާލޭގަ އެކަންޏެއް ނޫން އެހެނިހެން ރަށްރަށުގަވެސް ވެކްސިން ޖަހަންޖެހޭނީ ރޭގަނޑު. މާލޭ މީހުން އެކަންޏެއް ނޫން ރޯދަ ހިފަނީ


Moonugai jahaafai hunna sarubee viruvaanee kihineh? | Hurihaa.mv\nމޫނުގައި ޖަހާފައި ހުންނަ ސަރުބީ ވިރުވާނީ ކިހިނެއް؟\nPublished on 10 Sep 2021, 07:46\nމޫނަކީ ވެސް ސަރުބީ ޖަހާ ތަނެއް\nހަށިގަނޑުގެ އެހެން ގުނަވަންތަކެކޭ އެއްގޮތަށް މޫނަކީ ވެސް ސަރުބީ ޖަހާ ތަނެކެވެ. މޫނުގައި ސަރުބީ ޖެހުމުން މޫނު ދުޅަކަމަށް ދައްކާނެ އެވެ. އެގޮތުން\nދެކޮލާއި ދަތްދޮޅިއަކީ މޫނުގައި ސަރުބީ އެންމެ ގިނައިން ޖަހާ ތަންތަނެވެ. މިކަމަށް އިނގިރޭސި ބަހުން ޑަބަލްޗިން އޭ ކިޔާއުޅެ އެވެ.\nމޫނުގައި ޖަހާ ސަރުބީ ވިރުވާލަން ބޭނުންނަމަ ކެއިންބުއިމަށާއި ދިރިއުޅުމަށް ގެންނަ ބައެއް ބަދަލުތަކުން އެކަން ހާސިލް ކުރެވިދާނެ އެވެ.\nތިބާއަކީ އާއްމުގޮތެއްގައި ބަރުދަން އިތުރު މީހެއް ނޫން ނަމަވެސް ހަށިގަނޑުގައި ފެން މަދުވެއްޖެނަމަ މޫނު ދުޅަވާނެ އެވެ. އެހެންކަމުން ދުވާލަކު މަދުވެގެން 8 ތަށި ފެން ބޯނަމަ ހަށިގަނޑުގައި ދައުރުވާ ލޮނުގެ މިންވަރު ދަށްވެ މޫނު ވެސް ހިކޭނެ އެވެ.\nލޮނު ބޭނުންކުރުން މަދުކުރުން\nލޮނު މާގިނައިން ބޭނުން ކުރުމަކީ ބަރުދަން އިތުރުވާކަމެކެވެ. މިގޮތަށް ބަރުދަން އިތުރުވާއިރު ހާއްސަ ގޮތެއްގައި މޫނުގެ އެކި ހިސާބުތަކަށް ލޮނު ޖަމާވުން އިތުރުކަމަށް ވާއިރު ގިނައިން ލޮނު ބޭނުންކުރުމަކީ މޫނު ވެސް ދުޅަވެ، ފަލަކަމަށް ދައްކާނެ ކަމެކެވެ.\nދުވާލަކު މަދުވެގެން 8 ގަޑިއިރުގެ ނިދި ހަމަކުރުމަކީ ބަރުދަން ލުއިކުރުމަށް މުހިންމު ކަމެކެވެ. ހަމައަށް ނިދި ނުލިބޭނަމަ ސްޓްރެސް ހޯމޯންއެއް ކަމަށްވާ ކޯޓިސޯލް ހަށިގަނޑުގައި ދައުރުވުން އިތުރުވެ، މޫނަށާއި ހަށިގަނޑުގެ އެހެން ތަންތަނަށް ސަރުބީ ޖަމާވުމަށް މަގުފަހި ކޮށްދެ އެވެ.\nބަރުދަން ލުއިކުރުން ބިއުޓީ ލައިފްސްޓައިލް ސިއްހަތު


Medhu fantheege tourism ah kunfunyeh ufadhdhavaifi | Mihaaru\nއިންޓަގްރޭޓެޑް ރިސޯޓެއްގެ ގޮތުގައި ތަރައްގީ ކުރާ ލ. ތުނބުރި.-- ފޮޓޯ: އެމްއެމްޕީއާރުސީ\n14 އޯގަސްޓް 2016 - 17:479comments\nރައީސް އޮފީހުން ބުނި ގޮތުގައި ކުންފުންޏާ ބެހޭ ގާނޫނުގެ ދަށުން "މޯލްޑިވްސް އިންޓަގްރޭޓެޑް ޓޫރިޒަމް ޑިވެލޮޕްމަންޓް ކޯޕަރޭޝަން"ގެ ނަމުގައި ރައީސް އުފެއްދެވީ މެދު ފަންތީގެ ޓޫރިޒަމް ރާއްޖެ އަށް ތައާރަފްކޮށް، ހިންގާށެވެ. މި ކުންފުނިން މެދު ފަންތީގެ ވިޔަފާރިވެރިންނަށް ޓޫރިޒަމް ދާއިރާގައި އަމަލީ ގޮތުން ބައިވެރިވެވޭނެ ގޮތްތައް ފަހިކޮށްދޭނެ ކަމަށް އެ އޮފީހުން ބުންޏެވެ.\nމެދު ފަންތީގެ ޓޫރިޒަމަށް ކުންފުންޏެއް އުފެއްދިއިރު، އިންޓަގްރޭޓެޑް ރިސޯޓެއް ލ. އަތޮޅުގައި ތަރައްގީކުރަން ވަނީ ހުޅުވާލާފަ އެވެ. މިއީ ސަރުކާރުގެ ގެސްޓްހައުސް ސިޔާސަތުގެ ބައެކެވެ. އެކަމަކު، މި މަޝްރޫއު އަދި ކުރިއަކަށް ނުދެ އެވެ.\nމީގެ އިތުރުން، ރާއްޖޭގައި ޒަމާނުއްސުރެ ކުރަމުން އަންނަ ޓޫރިޒަމް ވިޔަފާރި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ) އިން ކުރެ އެވެ. މިއީ ކުރީގެ ރައީސް މައުމޫން އަބްދުލްގައްޔޫމްގެ ދައުރުގައި، އާއްމުންނަށް ހިއްސާ ގަނެވޭ ގޮތަށް އުފެއްދި ކުންފުންޏެކެވެ. އެކަމަކު، މި ކުންފުންޏަށް އެދެވޭ ގޮތެއްގައި ވިޔަފާރިއެއް ނުކުރެވެ އެވެ.\nއިތުރު ލިޔުންތައް ޓޫރިޒަމް ރައީސް އަބްދުﷲ ޔާމީން ރިސޯޓް ތަރައްގީކުރުން\nރާއްޖޭގަ އިތުރަށް އިންވެސްޓްކުރަން ބޭނުން: ޖޯން ކީލްސް\nޓޫރިޒަމް އިންވެސްޓްމަންޓް މެނޭޖު ކުރުން މޯޓީޒާ އަށް


Palestine Ah Eheevumah WAMCO Ge Muvazzafunge Faraathun Bai Lakka Rufiya! - Vaguthu\nފަލަސްތީނުގައި އެހީއަށް ބޭނުންވެފައިވާ ފަރާތްތަކަށް އެހީވުމުގެ ގޮތުން ވޭސްޓް މެނޭޖްމެންޓް ކޯޕަރޭޝަން ލިމިޓެޑް (ވެމްކޯ) ގެ މުވައްޒަފުންގެ ފަރާތުން ހަދިޔާ ކުރި 50،000 ރުފިޔާ އިންޓަނޭޝަނަލް އެއިޑް ކެމްޕެއިން މޯލްޑިވްސް (އައިއޭސީ) އާއި ހަވާލު ކޮށްފިއެވެ.\nއައިއޭސީ މޯލްޑިވްސްގެ ޖެނެރަލް ސެކްރެޓަރީ އިބްރާހިމް ޝާޒް "ވަގުތު" އަށް ވިދާޅުވީ، ފަލަސްތީނުގެ ރައްޔިތުންނަށް އެހީވުމުގެ ގޮތުން ވެމްކޯއިން 50،000 ރުފިޔާގެ އެހީއެއް އެފަރާތްތަކާއި ހަވާލު ކޮށްފައިވަނީ މިއަދުގެ ވަގުތެއްގައި ކަމަށެވެ.\nޝާޒް ވިދާޅުވީ، ފަލަސްތީނަށް އެހީވުމުގެ ފުރުސަތު މިދިޔަ ރޯދަމަހުގެ ތެރޭގައި ހުޅުވާލި ނަމަވެސް، ރޭގެ 12 އާއި ހަމައަށް އެ ކެމްޕޭނު ނިންމާފައިވާ ކަމަށެވެ. އެހެން ނަމަވެސް ވެމްކޯއާއި ކަސްޓަމްސް ކަހަލަ މުއައްސަސާތަކުން އެހީ ދެއްވާނެ ކަމަށް އަންގާފައިވާ ކަމަށް ޝާޒް ވަނީ ވިދާޅުފައެވެ.\nޝާޒް ވިދާޅުވީ، މިހާރު ވެސް އެހީތެރިކަން ފޯރުކޮށްދެމުން އަންނަ ކަމަށާއި މިވަގުތު އެންމެ ބޮޑަށް އެގައުމުގެ ރައްޔިތުން ބޭނުން ވެފައިވަނީ ހަމަލާތަކުގައި ގެއްލުން ލިބިފައިވާ ތަންތަން އާރަސްތު ކުރުން ކަމަށްވާތީ އެކަމުގައި ބޭނުންވާ ތަކެތި ފޯރުކޮށްދޭ ކަމަށެވެ.\n"ކާ އެއްޗެއްސަ ވުރެ މިވަގުތު ތަންތަން އާރާސްތު ކުރުމަށް މަސައްކަތް ކުރަނީ. ކާތަކެތި ވެސް ބޭނުން ވެއްޖެ ހާލަތެއްގައި ފޯރުކޮށްދެވޭ" ޝާޒް ވިދާޅވުިއެވެ.\nޖޫން 7, 2021 06:18\nޥެމްކޯއިން 50ކ ކަސްޓަމްސް 50ކ


Photo: ގެފުޅުގެ އުރަކޮޅު ބަދަލުކުރުން، ބައު އުރަކޮޅަށް ހަދަނީ ކިހިނެތް؟ Photo: ގެފުޅުގެ އުރަކޮޅު ބަދަލުކުރުން، ބައު އުރަކޮޅަށް ހަދަނީ ކިހިނެތް؟\nކޮންމެ އަހަރަކުވެސް ޙައްޖުމަހުގެ 9ވަނަ ދުވަހު ގެފުޅުގެ އުރަކޮޅު ނުވަތަ ކިސްވާ ބަދަލުކުރެއެވެ. މިއަހަރަށް ރޭ ވަނީ ގެފުޅުގެ އުރަކޮޅު ބަދަލުކޮށްފައެވެ. މި މަސައްކަތުގައި އެކަމަށް ހާއްސަކުރެވިފައިވާ 150 ވުރެ ގިނަމީހުން ބައިވެރިވެއެވެ. 670 ކިލޯއަށްވުރެ ގިނަ ސިލްކާއި 120 ކިލޯއަށްވުރެ ގިނަ ރަން ރޮއްޖާއި 100 ކިލޯއަށްވުރެ ގިނަ ރިހި ރޮދި ބޭނުންކޮށްގެން ވިޔެފައިވާ ކިސްވާ އެ މަސައްކަތް ނިންމާ ޙަރަމަށް ގެންނަނީ އެކަމަށްޓަކައި ހާއްސަކުރެވިފައިވާ އުޅަނދެއްގައެވެ. ގެފުޅުގެ އުރަކޮޅު ބަދަލުކުރުމަށްފަހު ބައު އުރަކޮޅު ސާފުކުރުމަށްފަހު އޭގެ ބައެއް ބައިތައް އެކު އާސާރުތަކަށް ސައުދީ ސަރުކާރުން އަންނަނީ ހަދިޔާކުރަމުންނެވެ.- ފޮޓޯ: ހަރަމައިން ޝަރީފައިން


ކޮވިޑު-19 ޖެހިގެން ލަންކާގައި ނިޔާވާ މުސްލިމުން ރާއްޖޭގައި ވަޅުލާންޖެހޭ ޝަރުއީ މަސްލަހަތެއް ނެތް: އަބްދުﷲ\nޝެއިހް އަބްދުﷲ ބިން ޖަނާބް\nކޮވިޑު-19 ޖެހިގެން ލަންކާގައި ނިޔާވާ މުސްލިމުންގެ ހަށިތައް ރާއްޖެއަށް އުފުލައި ޖަނާޒާގެ ކަންކަން ހަމަޖެއްސުމުގެ ޝަރުއީ މަސްލަތެއް އޮތްތަން ފެންނަން ނެތް ކަމަށް ޖަމިއްޔަތުއް ސަލަފުގެ ރައީސް ޝެއިހް އަބްދުﷲ ބިން ޖަނާބު ވިދާޅުވެއްޖެއެވެ.\nޝެއިހް އަބްދުﷲ މިހެން ވިދާޅުވީ މިއަދު ކުރެއްވި ޓުވީޓެއްގައެވެ. އަދި ޝަރުއީ މަސްލަހަތެއް އެކަމުގައި ފެންނަން ނެތް ސަބަބުތައްވެސް ޝެއިހް ވަނީ ވިދާޅުވެ ދެއްވާފައެވެ. އެ ސަބަބުތަކަކީ\n1- ޝަރުޢީ އުޒުރެއް ނެތި މަރުވާ ރަށުން އެހެންތަނަކަށް މައްޔިތާ ބަދަލުކުރުމަކީ އެދެވޭ ކަމަކަށް ނުވުން.\n2- މައްޔިތާ ވަޅުލުން އަވަސްކުރުމާ ފުށުއެރުން\n3- ސްރީލަންކާގެ ބިމުގައި ތަނަވަސްކަން އޮވެމެ، ދިވެހިރާއްޖެ ފަދަ އާބާދީގެ ނިސްބަތުން ބިން ދަތި،އަދި ރައްޔިތުންގެ ޖަނާޒާއަށް ވެސް ބިމުގެ ދަތިކަން މިހާރުވެސް އޮތުން.\n4- އުޒުރެއްގެ ގޮތުގައި ހާމަކޮށްފައިވާ ސަބަބަކީ ޢުޒުރެއްކަމުގައިބަލާނެ ޖާގަނެތުން.\n5- މިކަން އެދިފައިވާކަމަށްވަނީ ސްރީލަންކާގެ ސަރުކާރުން ކަމަށްވީ ހިނދު،ލަންކާގެ ޢިލްމުވެރިންގެ ބަހެއް އޮތްތޯއާއި، އަދި އިސްލާމީ އުޞޫލުތަކާއި އެއްގޮތަށް ވަޅުލުމަށް ލަންކާ މުސްލިމުން އިންކާރުކޮށްފައިވާކަން ފެންނަން ނެތުން\n6- އިސްލާމީ އުޞޫލުތަކާއި އެއްގޮތަށްވަޅުލުމަށް ބިންދަތި ތާކަށް،މައްޔިތާ،ނަޤުލްކުރުމުގެ ބަދަލުގައި،ދިވެހީން ލަންކާއަށް ފޮނުވައިދީގެން އެކަން ހަމަޖެއްސުމުގައި ޚަރަދު ކުޑަވުމާއި، ދިމާވެދާނެ އެތައް މައްސަލައެއް ނުނިކުންނަފަދަ ގޮތަށް ހަމަޖެއްސުމުގެ ޤާބިލުކަން ސަރުކާރަށް އޮތުން.\nސްރީލަންކާގައި ކޮވިޑު-19 ޖެހިގެން މަރުވާ އެންމެންވެސް ދަނީ އަންދަމުންނެވެ. އެކަމާ ގުޅިގެން އެ ޤައުމުގެ މުސްލިމުން އަންނަނީ ނުރުހުންފާޅު ކުރަމުންނެވެ. އެ ޤައުމުގެ ސަރުކާރުން ވަނީ އެ ޤައުމުގައި ކޮވިޑު-19 ޖެހިގެން މަރުވާ މުސްލިމުންގެ ޖަނާޒާގެ ކަންކަން ރާއްޖޭގައި ކުރިއަށް ގެންގޮސް ދިނުމަށް ސަރުކާރުގައި އެދިފައެވެ. އަދި ސަރުކާރުން ވަނީ އެކަން ކުރެވޭނެ ގޮތެއް އޮތްތޯ ބަލަމުންދާ ކަމަށް ބުނެފައެވެ.\nއަލީ ވަހީދު ފްރޭމްކުރީ ކަމަށް ޒަރީރު ވިދާޅުވެއްޖެ\nރައްޔިތަކަށް ކަމެއް ކޮށްދިނިއްޔާ ކޮށްދިނީ ހަމައެކަނި އެމްޑީޕީ ސަރުކާރުން: ޢާޒިމް


12 memberun ah "Thabakakahlaafai" ticket dheythee rulhi gadhave, faadu kiyanee\n12 މެންބަރުންނަށް "ތަބަކަށްލާފައި" ޓިކެޓް ދޭތީ ރުޅިގަދަވެ، ފާޑުކިޔަނީ\n12 މެންބަރުންގެ ތެރެއިން ބައެއް މެންބަރުން މިއަދު ފުލުހަށް މައްސަލަ ހުށަހަޅަން ވަޑައިގަންނަވަނީ: ޓިކެޓް ދޭ މައްސަލަ ވަނީ ހޫނުވެފަ - މުހައްމަދު އަފްރާހް | އަވަސް\n"ޑިމޮކްރަސީގެ އުސޫލުތަކާ އެއްކޮށް ހިލާފު ނިންމުމެއް، ސިޔާސީ މީހެއް ވިއްޔާ ވޯޓަށް ޖެހިލުންވެގެން ނުވާނެ،" ގޮނޑި ގެއްލުނު 12 މެންބަރުންނަށް ޕްރައިމަރީއަކާ އިންތިހާބުގައި ވާދަކުރުމުގެ ފުރުސަތުދޭން އެއްބަސްވެފައި ވާތީ، ސޯޝަލް މީޑިއާގައި އާންމު މީހަކު އޭނާގެ ޝުއޫރު ބަންޑުންކުރި އެވެ. އެހެން މީހަކު ބުނީ "ރައްޔިތުންނާ ގުޅޭ ނޫނީ ދާއިރާއާ ގުޅޭ ނިންމުންތައް ކޯލިޝަން ޕާޓްނަރުން ތުންގުޅުވާލައިގެން ތިބެ ނުނިންމޭނެ" ކަމަށެވެ.\nމި ބަހުސެއް ސޯޝަލް މީޑިއާގައި ހޫނުވީ އިލެކްޝަން ކޮމިޝަން، އީސީއިން ގޮނޑި ގެއްލުވާލުމާއެކު މައްސަލަ ބޮޑުވި ރައްޔިތުންގެ މަޖިލީހުގެ 12 މެންބަރުންނަށް އެ މެންބަރުން މިހާރު ތަމްސީލް ކުރައްވަމުން ގެންދަވާ ދާއިރާތަކުގެ ޓިކެޓް އެއްވެސް ޕްރައިމަރީއަކާ ނުލާ ކޯލިޝަނުން ދޭން ނިންމާފައިވާކަން ހާމަކުރުމާއެކު އެވެ.\nމިއަދު އެ 12 މެންބަރުން ވަނީ ކުރީގެ ރައީސް މުހައްމަދު ނަޝީދާ ބައްދަލު ކުރައްވާފަ އެވެ. އެ ބައްދަލުވުމުގައި ޕްރައިމަރީއަކާ ނުލާ 12 މެންބަރުންނަށް ޓިކެޓް ދެއްވާނެކަމުގެ ޔަގީންކަން ރައީސް ނަޝީދު ދެއްވި ކަމަަށް އެ ބައްދަލުވުމުގައި ތިއްބެވި، ބައެއް މެންބަރުން ވިދާޅުވި އެވެ. ނަމަވެސް ބައެއް މެންބަރުން ވަނީ އެކަމުގެ މަޝްވަރާ އެ ބައްދަލުވުމުގައި ނުކުރާ ކަމަށް ވެސް ވިދާޅުވެފަ އެވެ. އެއާއެކު ކުރީގެ ރައީސް މައުމޫން އަބްދުލްގައްޔޫމް ޓްވީޓެއް ކުރެއްވި އެވެ. ވިދާޅުވީ 12 މެންބަރުންނަށް ޕްރައިމަރީއަކާ ނުލާ ޓިކެޓް ދިނުމަކީ މީގެކުރިން ކޯލިޝަން ޕާޓްނަރުން ނިންމާފައިވާ ނިންމުމެއް ކަމަށެވެ.\nއެ ޓްވީޓާ ގުޅިގެން ޕާޓީތަކުގެ އެކްޓިވިސްޓުންނާއި ބައެއް އާންމުންގެ މެދުގައި ސޯޝަލް މީޑިއާގައި ވަނީ މައްސަލަ ވަރަށް ބޮޑަށް ހޫނުވެފަ އެވެ. ރައީސް މައުމޫނަށާއި އިދިކޮޅު އެހެން ލީޑަރުންނަށް އިދިކޮޅު ކޯލިޝަނަށް ސަޕޯޓްކުރާ ފަރާތްތަކުން ވެސް ދަނީ ފާޑުކިޔުންތައް އަމާޒުކުރަމުން އެވެ. ހާއްސަކޮށް މިކަމުގައި އެންމެ ބޮޑަށް ރުޅި ގަދަވެފައިވަނީ އެމްޑީޕީގެ އާންމު މެންބަރުންނެވެ.\nއެމްޑީޕީގެ އެކްޓިވިސްޓެއް ކަމަށްވާ ލޫކަސް ޖަލީލު ބުނީ މި ބަދަލު ގެންނަން އެންމެ ބޮޑު ގުރުބާނީއެއްވީ ދިވެހި ރައްޔިތުން ކަމަށާއި ރައްޔިތުންގެ ވޯޓު ދީގެން ދެކުނު ހުވަފެނަކީ ޑިމޮކްރަޓިކް ހަމަތަކުން ހިންގާ ގައުމެއްގެ ހުވަފެން ކަމަށެވެ. އެ އުއްމީދާ ދެކޮޅު ނިންމުންތަކާ ދެކޮޅު ހަދާނެ ކަމަށާއި މަޖިލީހަށް ވާދަކުރާނެ ކެންޑިޑޭޓުން ހޮވަންޖެހޭނީ ރައްޔިތުންގެ ޕްރައިމަރީތަކުން ވޯޓުން ކަމަށް އޭނާ ދެކެ އެވެ. އޭނާ ވަނީ އެކަމާ ދެކޮޅަށް އިހްތިޖާޖުކުރުމަށް ވެސް ގޮވާލާފަ އެވެ.\nއިސްލާމިކް ޔުނިވަސިޓީގެ ލެކްޗަރާއެއްކަމަށްވާ، އަލާ ދީދީގެ ޓްވިޓާގައި ބުނީ ރައްޔިތުން ތަމްސީލްކުރާނެ ބައެއް އިހްތިޔާރުކުރުމުގެ ފުރިހަމަ މިނިވަންކަން އެއްވެސް މަޖުބޫރު ކަމެއް ނެތި ރައްޔިތުންނަށް ލިބެން ޖެހޭނެ ކަމަށެވެ. ރޭޑިއޯ ހޯސްޓެއް ކަމަށްވާ އަދި އެކްޓިވިސްޓެއް ކަމަށްވާ އައިޝަތު އާނިޔާ ބުނީ ރައްޔިތުންނާ ގުޅޭ ކަންކަން ހަތަރު ލީޑަރުން ވެގެން ނިންމާފައި ރައްޔިތުންގެ ހިޔާލު ހޯދުމަށް ހޮޅުއަށި ބޭއްވުމުގެ ބޭނުމެއް ނެތް ކަމަށެވެ.\nއެމްޑީޕީގެ ޔޫތް ވިންގް ރައީސް މީކައިލް ނަސީމް ބުނީ، އެ ނިންމުމަކީ އޭނާ ވޯޓު ދިން ޑިމޮކްރަސީއާ ހިލާފު ނިންމުމެއް ކަމަށެވެ. އެ ނިންމުން ބަދަލުކުރާނެ ކަމަށް އުއްމީދު ކުރާ ކަމަށާއި ސިޔާސީ މީހުން ރައްޔިތުންގެ ވޯޓެއް ދެކެ ޖެހިލުންވެގެން ނުވާނެ ކަމަށް އޭނާ ބުންޏެވެ.\nގާނޫނީ ވަކީލް މޫސާ ސިރާޖު ބުނި ގޮތުގައި އެ 12 މެންބަރުންނަކީ ރައްޔިތުންގެ އަނގައިގައި އަތް އެޅުމަށާއި އެއްވެ އުޅުމުގެ މިނިވަންކަން ނަގާލަންށާއި ގައުމު ފުނޑާލަން ރައީސް އަބްދުﷲ ޔާމީންއަށް އެހީވާން ގާނޫނު ފާސްކުރަން ވޯޓު ދެއްވި މެންބަރުންތަކެކެވެ. ތަބަކަށްލާފައި އެ މެންބަރުންނަށް ޓިކެޓް ދޭން ޖެހޭ އެއްވެސް ސަބަބެއް ނެތް ކަމަށެވެ.\nއެ 12 މެންބަރުންގެ ތެރެއިން މެންބަރަކު ވިދާޅުވި ގޮތުގައި އެ މެންބަރުންނަށް ޓިކެޓް ދޭން ޖެހެނީ އެ މެންބަރުންވީ ގުރުބާނީގެ ބޮޑު ކަމުންނެވެ. ރައީސް ޔާމީންގެ ޕާޓީގެ މެންބަރުންގެ ގޮތުގައި ތިބެފައި އެމަނިކުފާނާ ދެކޮޅަށް ނުކުތުމާއެކު ގޮނޑި ގެއްލުވާލައި އެތައް އަނިޔާތަކެއް ދީފައިވާކަން އެ މެންބަރު ފާހަގަކުރެއްވި އެވެ. ޕީޕީއެމްގެ މެންބަރުންގެ ގޮތުގައި ތިއްބަވައި އެ މެންބަރުން ފާޅުގައި ސަރުކާރާ ދެކޮޅަށް ނުކުމެވަޑައިގެންނެވީ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލާގައި ސޮއި ކުރެއްވި ހިސާބުންނެވެ. ރިޔާސީ އިންތިހާބުގެ ކެމްޕެއިންގައި އެ 12 މެންބަރުން ވެސް ވަނީ އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫއާ ތާއިދު ކުރައްވައި ކެމްޕެއިން ކުރައްވާފަ އެވެ.\nއެކަމަށް ވެސް ބައެއް މީހުން ވަނީ ފާޑުކިޔާފަ އެވެ. އެގޮތުން ޓްވިޓާގައި ރައީސް މައުމޫންގެ ސިޔާސީ ހަރަކާތް، އެމްއާރުއެމްގެ އެކްޓިވިސްޓެއް ކަމަށްވާ، "ރަހޫ" ބުނެފައިވަނީ 12 މެންބަރުންގެ ތެރެއިން އޭގެ ތެރެއިން ބައެއް މެންބަރުންވީ ގުރުބާނީއަށްވުރެ ރައްޔިތުންނަށް ދިން ގެއްލުން ބޮޑު ކަމަށެވެ. ރައްޔިތުންނަށް ގެއްލުންވާ އެތައް ގާނޫނެއް އެ މެންބަރުންގެ ވޯޓާއެކު ފާސްކޮށް ރައްޔިތުންނަށް ގެއްލުންދީފައިވާ ކަމަށެވެ.\nލޫކަސް ބުނި ގޮތުގައި ގުރުބާނީއަށް ޓިކެޓް ދޭނަމަ އެންމެ ފުރަތަމަ ޓިކެޓް ދޭން ޖެހޭނީ މިހާރު މަޖިލީހުގައި ތިއްބެވި އެމްޑީޕީގެ މެންބަރުންނަށް ކަމަށެވެ. އެ މެންބަރުން އިސްލާހީ މަސައްކަތުގައި އުޅުއްވާތާ ފަސް އަހަރުވެފައިވާ ކަމަށެވެ. ނަމަވެސް އެމްޑީޕީއިން ނިންމާފައިވަނީ އެ މެންބަރުންނަށް ޓިކެޓް ދޭ ގޮތަކަށް ނޫނެވެ. އެ މެންބަރުން ވެސް ޓިކެޓް ހޯދަން ޖެހޭނީ އެތެރޭގެ ޕްރައިމަރީގައި ވާދަކޮށްގެންނެވެ. ޑިމޮކްރަޓިކް ހަމައަކީ އެއީކަމަށް ލޫކަސް ބުންޏެވެ.\nމި ނިންމުމާ ގުޅިގެން އާންމުންގެ ނުތަނަވަސްކަން އިތުރުވެފައިވާއިރު ލީޑަރުންގެ މި ނިންމުމާ މެދު އަލުން މަޝްވަރާކޮށް ނިންމުން ބަދަލުކުރުމަށް ގޮވާލާ ގޮވާލުން މިވަނީ އަޑުގަދަވެފަ އެވެ.\nރައްޔިތުންގެ މަޖިލިސް އިދިކޮޅު ފަރާތްތައް 12 މެންބަރުންގެ މައްސަލަ


Mohamed Shafiu: ތަޔައްމުމުކުރުން\nތަޔައްމުމުގެ ލުޣަވީ މާނަ: އެއީ ޤަޞްދުކުރުމެވެ.\nޝަރުޢުގައި ތަޔައްމުމުއަކީ ޚާއްޞަވެގެންވާ ގޮތެއްގައި، ﷲ އަށް އަޅުކަން އަދާކުރުމުގެ ގޮތުން، މޫނުގަޔާއި ދެ އަތްތިލައިގައި ޠާޙިރު ވެލީން ފުހުމެވެ. ތަޔައްމުމުގެ ޙުކުމާއި އެކަމަކީ ޝަރުޢުވެގެންވާކަމެއް ކަމުގެ ދަލީލު\nތަޔައްމުމުކުރުމަކީ ޝަރުޢުވެގެންވާ ކަމެކެވެ. އެއީ އަޅުތަކުންނަށް ﷲ ސުބްޙާނަހޫ ވަތަޢާލާ ދެއްވާފައިވާ ލުއިފަސޭހަކަމެކެވެ. އެއީ މި ޝަރީޢަތުގެ ރިވެތިކަމުގެ ތެރެއިންވާ ކަމެކެވެ. އަދި މި އުންމަތުގެ ޚަޞާއިޞުތަކުގެ ތެރެއިންވާ ކަމެކެވެ. (މި އުންމަތަށް ޚާއްޞަކަމެކެވެ)\nﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. ﴿يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَ‌افِقِ وَامْسَحُوا بِرُ‌ءُوسِكُمْ وَأَرْ‌جُلَكُمْ إِلَى الْكَعْبَيْنِ وَإِن كُنتُمْ جُنُبًا فَاطَّهَّرُ‌وا وَإِن كُنتُم مَّرْ‌ضَىٰ أَوْ عَلَىٰ سَفَرٍ أَوْ جَاءَ أَحَدٌ مِّنكُم مِّنَ الْغَائِطِ أَوْ لَامَسْتُمُ النِّسَاءَ فَلَمْ تَجِدُوا مَاءً فَتَيَمَّمُوا صَعِيدًا طَيِّبًا فَامْسَحُوا بِوُجُوهِكُمْ وَأَيْدِيكُم مِّنْهُ مَا يُرِ‌يدُ اللَّـهُ لِيَجْعَلَ عَلَيْكُم مِّنْ حَرَ‌جٍ وَلَـٰكِن يُرِ‌يدُ لِيُطَهِّرَ‌كُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُ‌ونَ﴾ [المائدة٦] މާނައީ : “އޭ އީމާންވެއްޖެ މީސްތަކުންނޭވެ! ތިޔަބައިމީހުން ނަމާދަށް ތެދުވެއްޖެނަމަ، )އެބަހީ: ނަމާދުކުރަން ޤަޞްދުކޮށްފިނަމަ) ފަހެ، ތިޔަބައިމީހުންގެ މޫނުތަކާއި، ތިޔަބައިމީހުންގެ އަތްތައް، އުޅަނބޮށިތަކާ ހަމަޔަށް ދޮންނާށެވެ! އަދި ތިޔަބައިމީހުންގެ ބޯތަކުގައި (ފެން) ފުހޭށެވެ! އަދި ތިޔަބައިމީހުންގެ ފައިތައް ދެތަނބިކަށްޓާހަމަޔަށް ދޮންނާށެވެ! އަދި ޖުނުބުވެރިން ކަމުގައި ތިޔަބައިމީހުން ވެއްޖެނަމަ، ފަހެ، ތިޔަބައިމީހުން ޠާހިރުވެގަންނާށެވެ. (ހިނައިގަންނާށެވެ!) އަދި ތިޔަބައިމީހުންނީ ބަލިމީހުން ކަމުގައި ވެއްޖެނަމަ، ނުވަތަ ދަތުރެއްގެ މަތީގައި ވެއްޖެނަމަ، ނުވަތަ ތިޔަބައިމީހުންކުރެ މީހަކު ހަނޑަހުން އަތުވެއްޖެނަމަ، ނުވަތަ އަންހެނުންގައި ބީހިއްޖެނަމަ (ޖިމާޢުވެއްޖެނަމަ)، ދެން، ފެން ނުލިބިއްޖިއްޔާ ޠާހިރުވެލީން ތިޔަބައިމީހުން ތަޔައްމުމުކުރާށެވެ! ފަހެ، ތިޔަބައިމީހުންގެ މޫނުތަކާއި، އަތްތަކުގައި އެ ވެލީން ފުހޭށެވެ! ތިޔަބައިމީހުންގެ މައްޗަށް ދަތިކަމެއް ލެއްވުމަކަށް الله އިރާދައެއް ނުކުރައްވަތެވެ. އެހެނެއްކަމަކު އެކަލާނގެ އިރާދަކުރައްވަނީ ތިޔަބައިމީހުން ޠާޙިރުކުރެއްވުމަށާއި، ތިޔަބައިމީހުންގެ މައްޗަށް އެކަލާނގެ ނިޢުމަތް ފުރިހަމަ ކުރެއްވުމަށެވެ. (އެއީ) ތިޔަބައިމީހުން ޝުކުރުކުޅައުމަށްޓަކައެވެ”.\nއަދި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. ((الصَّعِيْدُ الطَّيِّبُ كَافِيْكَ وَإِنْ لَمْ تَجِدِ الـْمـَاءَ عَشَرَ حِجَجَ، فَإِذَا وَجَدْتَ الْـمَـاءَ فَأَمِسَّهُ بَشَرَتَكَ)) [رواه أبو داود برقم 329 والترمذي برقم 124 وصححه الألباني في الإرواء برقم 153] މާނައީ: “ޠާހިރު ވެލި ތިބާއަށް ފުދެއެވެ. އެއީ ދިހައަހަރުވަންދެން ތިބާއަށް ފެންނުލިބުނުކަމުގައިވިޔަސްމެއެވެ. ދެން ތިބާއަށް ފެންލިބޭހިނދު ފަހެ ތިބާގެ ހަށިގަނޑުގައި އެފެން ޖައްސާހުށިކަމެވެ.” އަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. ((جُعِلَتْ لِيَ الأَرْضُ مَسْجِدًا وَطَهُوْرًا)) [رواه البخاري برقم 335] މާނައީ: “ތިމަންކަލޭގެފާނަށް މުޅިބިން، ނަމާދުކުރާތަނެއްކަމުގައްއާއި ޠާހިރުކޮށްދޭ އެއްޗެއްކަމުގައި ލެއްވުނެވެ.”\nތަޔައްމުމުގެ ޝަރުޠުތައް ހަމަވެއްޖެނަމަ ތަޔައްމުމުކުރުން ޝަރުޢުވެގެންވާކަމުގައި ޢިލްމުގެ އަހުލުވެރިން އިޖުމާޢުވެވަޑައިގެންފައިވެއެވެ. އަދި ހަމަކަށަވަރުން އެއީ ފެނުން ޠާހިރުވުމުގެ މަޤާމުގައި (އޭގެ ބަދަލުގައި) ވާ ކަމެކެވެ. ފެނުން ޠާހިރުވުމުން ހުއްދަވާ ކަންތައްތައް މިސާލަކަށް ނަމާދާއި، ޠަވާފާއި، ޤުރުއާން ކިޔެވުމާއި އަދި މިނޫންވެސް ކަންކަން، ތަޔައްމުމުގެ ސަބަބުންވެސް ހުއްދަވެގެންވެއެވެ.\nއެހެންކަމުން ތަޔައްމުމުކުރުމަކީ ޝަރުޢުވެގެންވާ ކަމެއްކަން ކީރިތި ޤުރުއާނުންނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތުންނާއި، ދަންނަބޭކަލުންގެ އިޖުމާޢުން ޘާބިތުވެއެވެ.\nPosted by Mohamed Shafiu at 7:26 AM\nLabels: މުޙައްމަދު ޝާފިޢު ބިން ޢަބްދުލްޣަފޫރު, ފިޤްހު, ތަޔައްމުމުކުރުން


47 Meehun balin ragalhu vejje – Iru\nމާލެ ސަރަހައްދުގައި ސިފައިންގެ ތަމްރީނެއް ކުރިއަށް ގެންދަނީ\nއިހަވަންދޫގައި މިރޭ ސިފައިން ހަވާއަރުވަނީ\n47 މީހުން ބަލިން ރަނގަޅުވެއްޖެ\nމިއަދު 47 މީހުން ބަލިން ރަނގަޅުވެއްޖެ ކަމަށް އެޗްޕީއޭއިން ބުނެފިއެވެ.\nބަލި ޖެހިފައިވާ މީހުންގެ ޖުމްލަ އަދަދު 2553 އަށް އަރާފައިވާ އިރު މި ބަލިން ރަނގަޅުވެފައިވާ މީހުންގެ އަދަދު ވަނީ 2227 އަށް އަރާފައެވެ.\nރާއްޖެއިން މިހާރު 2227 މީހުން ރަނގަޅުވެފައި ވާއިރު، ރާއްޖެ ވަނީ ނިއު ނޯމަލްގެ އާ އާންމު ހާލަތަށް ވަނީ ހުޅުވާލާފައެވެ. ބޭރަށް ނުކުމެ އުޅުމާއި ވިޔަފާރިތަކާއި ކެފޭ ރެސްޓޯރަންޓުތަކާއި ޕާކުތައްވެސް ވަނީ ހުޅުވާލާފައެވެ. އަދި މިހާރު މާލެތޭރޭގައި މީހުންނަށް ނުކުމެ އުޅޭވޭ ވަގުތުވެސް ވަނީ ފަތިހު 5:00 އިން ރޭގަނޑު 11:00 އަށް ހަމަޖައްސާފައެވެ.\nމާލޭގެ މަގުތަކުގެ ޑިޒައިނަށް ބްރައިލް ބްލޮކްސް\nމިހާތަނަށް ރާއްޖެއިން ކޮވިޑަށް ޕޮޒިޓިވްވެފައި ވަނީ 942 ދިވެހިންނާއި، ބަންގްލަދޭޝްއަށް ނިސްބަތްވާ 1996 މީހުންނެވެ. އަދި އިންޑީއާއަށް ނިސްބަތްވާ 228 މީހުންނާއި ނޭޕާލަށް ނިސްބަތްވާ 44 މީހުންނާއި ސްރީލަންކާގެ 19 މީހުންނެވެ.


Roadhamahu hikenshay kiaafa fatfree nuvaathi - The Press\nSunday, August 18, 2019 28 °C broken cloudsLast Updated 59 minutes ago\nރޯދަމަހު ހިކެންށޭ ކިޔާފަ "ފެޓްފްރީ" ނުވާތި!\nއައިޝާ ރީމާ 15 May 2019, 08:55\nކުކުޅު ބިހާ ކިރުގެ ބައެއް އުފެއްދުންތައް/ފޮޓޯ: ޔޯގަޓް އެންޑް ނިއުޓްރިޝަން\nކެއިންބުއިމުގެ އާދަތަކަށް އަންނަ ބަދަލާއެކު ބައެއް މީހުންނަށް ރަމަޟާން މަސްވަނީ ހަށިގަނޑުން އެތައް ތަނެއް ލުއިކޮށްލާ މަހަކަށެވެ. އަނެއްބަޔަކަށް ވަނީ ދިމާ އިދިކޮޅަށެވެ. އާދަޔާ ޚިލާފަށް ހަށިގަނޑު ފަލަވަނީއެވެ. ގިނަ މީހުން ތިބީ އިސްވެ ދެންނެވުނު2ހާލަތުގެ ތެރެއިން ފަހު ހާލަތުގައެވެ. ނަފްސާނީ ގޮތުން އިންސާނީ ސިކުނޑި ގަބޫލުކުރަނީ ވެސް އެގޮތް ކަންނޭނގެއެވެ. އެހޭ ކިއާ، ހަށިގަނޑަށް ސަރުބީކޮޅެއް ދިޔަނުދީ، ސައްތަ އިންސައްތަ "ފެޓްފްރީ" ނުވަތަ "ލޯފެޓް" ކޮށްލުމަކީ ސިއްހަތަށް އެންމެ އެދެވޭ ގޮތް ނޫންކަން ހަނދާނުގައި ބަހައްޓަންޖެހެއެވެ.\nފާހަގަކުރަންޖެހޭ ކަމަކީ "ފެޓްފްރީ" ނުވަތަ "ލޯފެޓް" އުފެއްދުންތަކަކީ އޭގައި ސަރުބީ އެކުނުލެވޭ އުފެއްދުންތަކަކަށްވެފައި އޭގައި މީރު ރަހަ ލައްވާ، އެ އުފެއްދުމުގެ އޮލަ ހެޔޮވަރު ކުރުމަށްޓަކައި އާޓިފިޝަލް ހަކުރާ ވިހަ ކެމިކަލްގެ މާއްދާތައް ބޭނުން ކުރަމުންދާކަމެވެ.\nއިންސްޓަންޓް ކޮފީ، އޯޓްމީލް ކުކީޒް އަދި ތައްޔާރީ ނާސްތާއަށް ބަލާއިރު އެ އުފެއްދުމަކުން ލިބޭ ކެލަރީޒްގެ 25 ޕަސެންޓާއި 60 ޕަސެންޓާ ދެމެދު މިންވަރެއް ހިއްސާކުރަނީ ހަކުރުންނެވެ.\nތިބާގެ ޑައެޓަކީ ސިއްހަތަށް ފައިދާކުރަނިވި ޑައަޓަކަށް ހެދުމަށްޓަކައި ގުދުރަތީ ގޮތުން ސަރުބީގެ ބައި މަދު އުފެއްދުންތައް ހިޔާރުކުރުން ބުއްދިވެރިއެވެ. އޭގެ ތެރޭގައި ތާޒާ މޭވާއާއި ތަރުކާރީ ހިމެނެއެވެ. ފަހަރެއްގައިވެސް ދަޅުދަޅުގައި ބަންދުކޮށްފައި ހުންނަ އުފެއްދުންތަކެއް ނޫނެވެ. ހަމަ މިފަދައިން، ގުދުރަތީ ގޮތުން ފެޓީ އެސިޑް އެކުލެވޭ އުފެއްދުންތައް ބޭނުންކުރުންވެސް ބުއްދުވެރިއެވެ. އޭގެ ތެރޭގައި މަސް، ބަދަން، އަވޮކާޑޯ އަދި ޒައިތޫނި ތެޔޮ ފާހަގަކުރެވެއެވެ.\nގަބޫލުކުރަންޖެހިފައިވާ ހަގީގަތަކީ "ފެޓްފްރީ" ނުވަތަ "ލޯފެޓް" އުފެއްދުންތަކުގެ ގޮތުގައި ވިއްކާ ތަކެއްޗަށް ބަރޯސާވުމަކީ އޭގެ ނަތީޖާ އަނެއްކޮޅުން ފެންނާނެ ކަމެއް ކަމެވެ. "ފެޓްފްރީ" ނުވަތަ "ލޯފެޓް" ނޫން އިތުރު ބާވަތެއް ބޭނުން ނުކުރާނަމަ، ހަށިގަނޑުގެ ބަރުދަން އިތުރުވެގެންދާގޮތް މެދުވެރިވާނެކަމެވެ.\nރޯދަ ލުއި ހަބަރު\nމާދަމާ ރެއިން ފެށިގެން ފިހާރަތައް 11 ޖަހާއިރު ބަންދު ކުރާނެ\nޑރ. އިޔާޒްގެ ގަލަމުން: ތަވްޙީދަކީ ކޮބާ؟\nރޯދަ މަހު އެކަނި 3000 ސްޓިކާ ޖެހި!\nޑރ. އިޔާޒްގެ ގަލަމުން: ދައްޔޫސުންނަކީ ކޮބާ؟ އަދި މިފަދަ މީހުންނަށް ހުރި އަޒާބަކީ ކޮބާ؟\nޑރ. އިޔާޒްގެ ގަލަމުން: ސިހުރު ޖެހިފައިވާ މީހާ ފަރުވާ ހޯދާނީ ކިހިނެއް؟


Phone Ge Battery Dhiumuge Hallu Super Mobile Gai Huri Xiaomi Redmi 8A In - Vaguthu\nޒިއޯމީ ރެޑްމީ 8 އޭގެ ފޯންތަކަކީ ގިނައިރު ޗާޖް ހިފަހައްޓާ ދޭ މޮޅު ސްމާޓް ފޯނެކެވެ. ގިނައިރު ވަންދެން ޗާޖް ހިފަހައްޓާތީ މިއީ، ގިނަވަގުތު ބޭރުގައި އުޅޭ ފަރާތްތަކަށް ވަރަށް ހާއްސަ ފޯނަކަށް ވެގެން ދާނެއެވެ. މި ފޯންތައް އެންމެ ހެޔޮ އަގުގައި ލިބެން ހުންނާނީ ސުޕަރ މޯބައިލުންނެވެ.\nއަތަށް ހެޔޮވަރު އަރާމު ފޯނެއް\n188 ގްރާމް ހުންނަ މި ފޯނަކީ އަތަށް ފަސޭހަ ލުއި ފޯނެކެވެ. ދެ ސިމްވެސް ލެއްވޭގޮތަށް ފަރުމާކޮށްފައިވާ މި ފޯނަކީ 6.2 އިންޗީގެ ފޯނެކެވެ.\nރެޑްމީ 8 އޭގައި 4GB 3GB 2GB ރެމް ހުންނަ ފޯންތައް ހުރެއެވެ. އަދި 64GB ،32GBގެ ސްޓޯރޭޖެ މި ފޯނުގައި ވެއެވެ. މީގެ އިތުރުން މައިކްރޯ އެސްޑީ މެމޮރީ ކާޑު މިފޯނަށް ލެއްވޭނެއެވެ.\nފޯނުގެ ބެޓަރީ ވަރުގަދަ\nމީގެ ތެރެއިން ވަކިން ހާއްސަކޮށް ރެޑްމީ 8 ގެ ފޯންތަކަކީ މަސްވެރިންނަށް ވަރަށް ރަނގަޅު ފޯނަކަށް ވެގެން ދާނެއެވެ. ސަަބަބަކީ މި ފޯނުގައި އިންނަނީ 5000 އެމްއޭއެޗްގެ ބެޓަރީއަކަށް ވާތީއެވެ. އޭގެ މާނައަކީ މި ފޯނަކީ ގިނައިރު ޗާޖް ހިފަހައްޓާދޭނެ ފޯންތަކަކަށް ވުމެވެ.\nމޮޅު އާދަައިގެ ކެމެރާއެއް\nމި ފޯނުގައި އިންނާނީ 12 މެގަޕިކްސަލް ކެމެރާއެވެ. މިއީ ފޮޓޯ ނަގާ ހިތްވާ ފަރާތްތަކަށްވެސް ބޭނުންކޮށްލެވިދާނެ ފޯނެކެވެ. އަދި މި ފޯނުގައި 8 މެގަޕިކްސަލް ސެލްފީ ކެމެރާއެއް އިންނައިރު، މިއީ އަބަދު ސެލްފީ ނެގުމުގައި އުޅޭ ފަރާތްތަކަށް ރަނގަޅު ފޯނަކަށް ވެގެން ދާނެއެވެ.\nރެޑްމީ 8އޭގެ ފޯނުތައް އެންމެ ހެޔޮ އަގުގައި ލިބެން ހުންނާނީ ސުޕަރ މޯބައިލުންނެވެ. އެ ފިހާރަ ހުންނާނީ އަލިކަލޭގެފާނު މަގު، ބޮޑުރަސްގެފާނު މަގު ކަންމަތީގައެވެ. އެ ފިހާރައާއި ގުޅޭނެ ނަމްބަރަކީ 7519966 އަދި 9918006 އެެވެ.\nޑިސެމްބަރު 25, 2019 13:21\nއިޝްތިހާރު ހަބަރު ލިޔުމަށްވެސް އަހަރެމެންގެ ވަގުތު ނޫސް ހަމަ ހަބޭސް. ކިހާ ސިންޕަލް ކޮށް މިއޮތީ ތާނަ އަކުރުން އެންމެނަށް އެނގޭހާ ފަސޭހައިން ލިޔެލާފައި.


Health Minister, Naseem ah ruhun dheefi\nހެލްތު މިނިސްޓަރުކަމަށް ނަސީމަށް ރުހުން ދީފި\nހެލްތު އެމެޖެންސީގެ ގައުމީ ޓާސްކް ފޯހުގެ ބައްދަލުވުމެއްގައި ނަސީމް ބައިވެރިވެވަޑައިގަންނަވަނީ. -- ފޮޓޯ: ހެލްތު މިނިސްޓްރީ\nހެލްތް މިނިސްޓަރުގެ މަގާމަށް ރައީސް އިބްރާހިމް މުހައްމަދު ސޯލިހު އައްޔަނުކުރައްވާފައިވާ އަހުމަދު ނަސީމަށް ރުހުން ދިނުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nނަސީމަށް މަޖިލީހުގެ ރުހުން ހޯދަން ރައީސް ސޯލިހު ފޮނުއްވާފައިވަނީ މިއަދު މަހުގެ 28 ވަނަ ދުވަހު އެވެ.\nއެ މައްސަލަ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީ ދިރާސާކޮށް ވަނީ ނަސީމަށް ރުހުން ދޭން ފެންނަކަށް ނިންމައިފަ އެވެ.\nކޮމިޓީގެ ރިޕޯޓަށް ބަހުސް ކުރަން ހުޅުވާލި ފުރުސަތުގައި ހެންވޭރު ހުޅަނގު ދާއިރާގެ މެންބަރު އަދި އެމްޑީޕީގެ ޗެއާޕާސަން ވިދާޅުވީ ނަސީމަކީ ރާއްޖޭގެ ޓޫރިޒަމް ދާއިރާގެ އެއް ބާނީ ނަމަވެސް، 1970 ގެ އަހަރުން ފެށިގެން ސިއްހީ ދާއިރާގައި ވަރަށް ޝައުގުވެރިކަމާއެކު ހިދުމަތްތަކެއް ކުރައްވާފައިވާ ބޭފުޅެއް ކަމަށެވެ.\nއެހެން ކަމުން، ދައުލަތަށް ގިނަ އަހަރުތަކެއް ހިދުމަތް ކޮށްދެއްވައިގެން، ހޯއްދަވާފައިވާ ގިނަ ތަޖުރިބާތަކުގެ ބޭނުން ހެލްތު މިނިސްޓަރުގެ މަގާމުގެ އިތުރުން ސަރުކާރު ހިންގުމުގައި ވެސް ރައީސް އިބްރާހިމް މުހައްމަދު ސޯލިހަށް ލިބިވަޑައިގަންނަވާނެކަމަށްވެސް ހަސަން ލަތީފް ވިދާޅުވި އެވެ.\nއެއާއެކު ކޮމިޓީން ނިންމިގޮތަށް، ހެލްތު މިނިސްޓަރުގެ މަގާމަށް ނަސީމް އައްޔަނުކުރަން ރުހުން ދިނުމަށް ފާސްކޮށްފައިވަނީ އެކަމަށް މިއަދު ނެގުނު ވޯޓުގައި ބައިވެރިވެވަޑައިގެންނެވި 66 މެންބަރުންގެ އިއްތިފާގުންނެވެ.\nރައީސް އޮފީހުގެ މިނިސްޓަރުގެ މަގާމުގައި ހުންނެވި ނަސީމް ހެލްތު މިނިސްޓަރުކަމަށް އައްޔަނުކުރައްވާފައިވަނީ، އެ މަގާމުގައި ހުންނެވި އަބްދުﷲ އަމީން މަގާމުން އިސްތިއުފާ ދެއްވުމާ ގުޅިގެންނެވެ.\nގިނަ ޕާޓީތަކެއްގެ ބައިވެރިވުމާއެކު އުފެދުނު މި ސަރުކާރުގައި ހެލްތް މިނިސްޓްރީއަކީ ޖުމްހޫރީ ޕާޓީއަށް ދީފައިވާ ސްލޮޓެކެވެ. އަމީން މަގާމުގައި ހުންނެވީ ޖުމްހޫރީ ޕާޓީގެ މެންބަރެއްގެ ހައިސިއްޔަތުންނެވެ. ނަމަވެސް އަމީންގެ އިސްތިއުފާއާއެކު އެ މަގާމަށް އައްޔަން ކުރެއްވި އަހުމަދު ނަސީމަކީ އެމްޑީޕީގެ މެންބަރެކެވެ. އެމްޑީޕީގެ ފުރަތަމަ ސަރުކާރުގައި ނަސީމް ވަނީ ފޮރިން މިނިސްޓަރުކަންވެސް ކުރައްވާފައެވެ.\nހެލްތް މިނިސްޓަރު ކަމުން އަމީން މަގާމުން އިސްތިއުފާ ދެއްވާފައިިވަނީ އޭނާގެ އިތުބާރު ނެތްކަމުގެ މައްސަލަ ރައްޔިތުންގެ މަޖިލީހަށް ހުށައަޅާފައިވަނިކޮށެވެ. އަމީންގެ އިތުބާރު ނެތްކަމުގެ މައްސަލާގައި އެމްޑީޕީގެ 24 މެންބަރަކު ސޮއިކުރައްވާފައިވެއެވެ. އެމްޑީޕީން އަމީންގެ އިތުބާރު ނެތް ކަމަަށް ހުށައަޅާފައި މިވަނީ އަމީންގެ މައްޗަށް އިތުބާރު އެބައޮތް ކަމަށް އެމްޑީޕީގެ ޕާލިމަންޓަރީ ގުރޫޕުން ނިންމާފައިވަނިކޮށެވެ.\nއަދި ވެންޓިލޭޓަރުތައް ހޯދުމުގައި މަގާމުގެ ނުފޫޒު ބޭނުން ކޮށްގެން ދައުލަތަށް ގެއްލުންވާ ގޮތަށް އަމަލު ކޮށްފައިވާ ބުނެ ހެލްތު މިނިސްޓަރު އަބްދުﷲ އަމީންގެ މައްޗަށް ދައުވާ ކޮށްދިނުމަށް އޭސީސީ އިން ޕީޖީ އޮފީހަށް ހުށަހެޅި މައްސަލައިގައި ދައުވާ ނުކުރަން ނިންމާފައިވަނިކޮށެވެ.\nއެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ކެބިނެޓް އަހުމަދު ނަސީމް މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން\nނަސީމަށް ރުހުން ދިނުމުގެ މައްސަލަ ކޮމިޓީއަށް\n"ވުޒާރާއެއް ވަކި ބަޔަކަށް ހިބަކޮށް ނުދެވޭނެ"


FAM ge hidhumathu gai Dungaa 20 aharu\nއެފްއޭއެމްގެ ރައީސް ބައްސާމް (ވ)) ޑުންގާއަށް ހަނދާނީ ފިލަ ހަވާލު ކޮށްދެއްވަނީ\nކުރީގެ ކުލަބު، އޯކިޑް ސްޕޯޓްސް ދެ ވަނަ ޑިވިޝަން ކާމިޔާބުކޮށް ރާއްޖޭގެ އެންމެ މަތީ ޑިވިޝަނަށް ނެގި ޕްރަމޯޓް ވިއިރު ކުލަބުގެ މިޑްފީލްޑްގައި އަހްމަދު ޝަރީފް (ޑުންގާ) އަކީ އެއް ނަމަވެ. ކުރީގެ ނައިބު ރައީސް މުހައްމަދު ވަހީދުއްދީން އިސްކޮށް ހިންގެވި ކުލަބުގައި ޑުންގާ އޭރު ކުޅުނީ ބަނޑޮހުގައި ވަޒީފާ އަދާ ކުރަމުންނެވެ. އޭރު ގައުމީ ޓީމުގެ ކޯޗް ކަމާ އެފްއޭއެމްގެ ޓެކްނިކަލް ޑައިރެކްޓަރުގެ މަގާމު ފުރަމުން ދިޔަ ރޮމޭނިއާގެ ވިކްޓާ ސްޓޭންކުލެސްކޫ ހަފުތާ ބަންދާއި ބަންދު ދުވަސްތައް ހޭދަ ކުރަނީ ބަނޑޮހުގަ އެވެ. ފުޓްބޯޅައިގެ ޓެކްނިކަލް ދާއިރާއަށް ޑުންގާގެ ވިސްނުން ދާން ފެށީ ވެސް އެދުވަސް ވަރު އެވެ.\nއެފްއޭއެމްގައި އޭނާ މަސައްކަތް ކުރާތާ އިއްޔަ 20 އަހަރުވީ އެވެ. އެފްއޭއެމްގެ އެކި ދައުރުތަކުގައި ވެރިންގެ ގޮތުގައި އެކި މޫނުތައް އަޔަސް މިހާތަނަށް ވެސް ބަދަލު ނުވެ އޮތީ ޑުންގާގެ މަސައްކަތެވެ. އޭނާގެ މަސައްކަތުގެ ބޮޑުބައެއް ގުޅިފައި އޮތީ އުފަން އަތޮޅު އެފްއޭއެމުން އައްޑޫގައި ފެށި މަސައްކަތަށެވެ. އެފްއޭއެމްގެ ގުރާސްރޫޓް ޕްރޮގްރާމް އައްޑޫގައި އެންމެ ބާރަށް ކުރިއަށް ގެންދިޔައީ ޑުންގާގެ ބެލުމުގެ ދަށުންނެވެ.\nމިވަގުތު އެފްއޭއެމްގެ ޓެކްނިކަލް ޑައިރެކްޓަރުގެ ގޮތުގައި އޭނާ ހުރި ނަމަވެސް އޭރުވެސް ކުރަމުން ދިޔަ މަސައްކަތަކަށް ބަދަލެއް ނައެވެ. ބައެއް ފަހަރު އެފްއޭއެމްގެ ޓެކްނިކަލް ސްޓާފެއް ގޮތަށް އަނެއް ބައި ފަހަރު ޑެޕިއުޓީ ޓެކްނިކަލް ޑައިރެކްޓަރުގެ ގޮތުގައި ނުވަތަ ޓެކްނިކަލް ޑައިރެކްޓަރުގެ ގޮތުގައި ޑުންގާ ހުރި ނަމަވެސް އޭނާގެ މަސައްކަތް އޮތީ ޓެކްނިކަލް ހުރިހާ ކަމަކާ ގުޅިފަ އެވެ. ހާއްސަ ގޮތެއްގައި ގުރާސްރޫޓް ޑިވެލޮޕްމެންޓްގައި އޭނާގެ ތަޖުރިބާ ބޮޑެވެ.\nޑުންގާގެ ހިދުމަތް އަގުވަޒަން ކޮށް ބައްސާމް ކުރެއްވި ޓްވީޓް\nއައްޑޫގައި 2015 ވަނަ އަހަރު އެފްއޭއެމުން ގާއިމުު ކުރި އޮފީހުގެ އެންމެ އިސްވެރިޔާގެ ގޮތުގައި މަސައްކަތް ކުރި އެވެ. އޭއެފްސީ ބީ ލައިސެންސަށް ކިޔަވައި ދިނުމުގެ ހުއްދަ ލިބުނު ދެ ދިވެހިންގެ ތެރެއިން އެކަކީ ޑުންގާ އެވެ. ޑީ ލައިސެންސް ކޯހާއި ސީ ލައިސެންސް ކޯސްތަކުގައި ކިޔަވައި ދިނުމަށް ރަށްރަށަށް އެންމެ ގިނައިން ދަތުރު ކުރި އިންސްޓްރަކުޓަރަކަށް އޭނާ ވާނެ އެވެ.\nއޭނާގެ ހިދުމުތައް 20 އަހަރު ފުރުމާ ގުޅިގެން، އެފްއޭއެމްގެ ރައީސް ބައްސާމް އަދީލް ޖަލީލް ފަރާތްޕުޅުން، އޭނާ އަށް ހަނދާނީ އައްޑަނައެއް އެރުވި އެވެ. ކާމިޔާބު ކަމާއެކު 20 އަހަރު ހޭދަ ކުރެއްވި ކަމަށް ޓަކައި ބައްސާމް ވަނީ ޑުންގާގެ މަސައްކަތް އަގުވަޒަން ކުރައްވާފަ އެވެ.


މިއެޖެންސީއާއި މިއެޖެންސީގެ ދަށުން ހިނގަމުންދާ ސެންޓަރުތަކުގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުޙާބާ ދަންނަވަމެވެ. މިވަޒީފާތަކަށް ބޭނުންވަނީ މަސައްކަތަށް ޝައުޤުވެރިކަން ހުރި ޤާބިލު މީހުންނެވެ.\nރިހިބިލިޓޭޝަން ފަރުވާދޭ މަރުކަޒުތައް ހިންގުމުގެ ގަވާއިދު ނަންބަރު: 387-R/2014 ގައި ބަޔާންވެފައިވާ ގޮތުގެ މަތީން ސެންޓަރުގެ އެންމެހާ މަސްއޫލިއްޔަތެއް ސުޕްރިންޓެންޑެންޓެއްގެ ހައިސިއްޔަތުން އަދާކުރުން.\nސެންޓަރުގެ ކްލިނިކަލް އަދި އިދާރީ މަސައްކަތްތައް ރާވާ ހިންގުމާ، މެއިންޓެނަންސްގެ ކަންތަކާ އަދި ހޯދާންޖެހޭ ތަކެތި ހޯދާ ބެލެހެއްޓުން.\nނެޝަނަލް ޑްރަގް އެޖެންސީގެ ލަފަޔާއެއްގޮތަށް ސެންޓަރުގެ އެންމެހާ މަސައްކަތްތައް ރާވާ ހިންގާ ބެލެހެއްޓުމާއި ކުރިޔަށް އޮތް އަހަރަށް ކަޑައަޅާ ސެންޓަރުގެ އެކްޝަން ޕްލޭން އެކުލަވާލުމާ، އެކްޝަން ޕްލޭނާއެއްގޮތްވާގޮތުގެ އަހަރީ ބަޖެޓް ހަދާ އަހަރުގެ ޖޫން މަހުގެ ނިޔަލަށް ޑިވިޝަނަށް ހަވާލް ކުރުން\nއަހަރީ ބަޖެޓް ހަދާ ހެޑް އޮފީހަށް ފޮނުވުމާއި އެއަހަރަށް ހިންގުމަށް ބޭނުންވާ ޕްރޮގްރާމްތައް ތަނުގެ މެންޑޭޓާ ގުޅޭގޮތުން ރާވާ ހިންގުން.\nސެންޓަރުގެ މުދަލާއި ފައިސާ އަދި އެނޫން ވަސީލަތްތައް ބޭނުންކުރެވެނީ ޤާނޫނާއި ގަވާއިދާ އެއްގޮތަށް އަދި ހެޔޮގޮތުގައިތޯ ބަލާ އެގޮތަށް ހިގާކަން ކަށަވަރުކުރުން.\nހެދިފައިވާ އޮނިގަނޑާއި އެއްގޮތްވާގޮތުގެ މަތިން ތަނުގެ މަސައްކަތްތައް ރާވާ އެމަސައްކަތް މުވައްޒަފުންނާ ހަވާލުކޮށް އެމަސައްކަތް ހިންގާ ބެލެހެއްޓުން.\nމަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމުވައްޒަފުންނާ ގުޅޭގޮތުން އެކުލަވާލެވިފައިވާ އާންމު އުސޫލުތަކާއި ގަވާއިދުތަކަށް ގެންނަންޖެހޭ ބަދަލުތައް ގެނެސް އަޕްޑޭޓްކޮށް ބެލެހެއްޓުން.\nއެން.ޑީ.އޭއިން ހިންގާ އެކިއެކު ޕްރޮޖެކްޓްތަކަށް ކޮންޓްރެކްޓް އުސޫލުން ހޯދަންޖެހޭ ދިވެހިން ހޯދުމުގެ މަސައްކަތްކުރުން.\nއިޢުލާން ކުރަންޖެހޭ ކަންކަމަށް އަދި މިއެޖެންސީގައި ކުރަންޖެހޭ މަރާމާތުތަކަށް މާއުލޫމާތު ޝީޓް ހެދުމާއި ޕޮއިންޓްދޭ މިންގަނޑު ހަދާ ތައްޔާރުކުރުކޮށް ގެޒެޓު ކުރުން.\nއެންޑީއޭ އާއި އެންޑީއޭގެ ދަށުން ހިންގާ ސެންޓަރުތަކަށް ބޭނުންވާ ލިޔެކިއުމާއި، ފޮޅާސާފްކުރާތަކެތި، ހަރުމުދާ އަދި ބޭސް ހޯދުމުގެ މަސައްކަތް ހިންގާ ބެލެހެއްޓުން.\nބިޑުއިވަލުއޭޓު ކުރުމާއި، ޓެންޑަރ ކޮމިޓީ ބޭއްވުމާއި އަދި އެކޮމިޓީގެ މަސައްކަތްތަކާ ގުޅިގެން ކުރަންޖެހޭ އިދާރީ މަސައްކަތްކުރުން.\nއެން.ޑީ.އޭގެ އެކި ސެކްޝަންތަކުންނާއި ވެރިން އެކި ތަންތަނަށް ކުރަންޖެހޭ ރަސްމީދަތުރުތައް ރާވާ ހިންގުން.\nމިއެޖެންސީއިން ކުރާ އިޢުލާންތަކާ ގުޅިގެން ވަޑައިގަންނަވާ ފަރާތްތަކަށް މަޢުލޫމާތު ސާފުކޮށްދިނުން އަދި ބިޑު ހުޅުވުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން.ނުވަތަ\nކްލައިންޓާއި ޢާއިލާއާ ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުނ.ް\nކައުންސެލިންގގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nކައުންސެލިންގގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން. ނުވަތަ\nކައުންސެލިންގގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nހާފްވޭ ހައުސް / ހުޅުމާލެ\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nކައުންސެލިންގ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން. ނުވަތަ\nމަޤާމުގެ ކްލެސިފިކޭޝަން: އޮފިސަރ ގްރޭޑް2/ އެސިސްޓެންޓް ޓެކްނިކަލް އޮފިސަރ ގްރޭޑް2(ޖީ. އެސް 4)\nކްލައިންޓާއި ޢާއިލާއާ ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުން.\nޑްރަގް ޓްރީޓްމަންޓް އެންޑް ޑިޓޮކްސިފިކޭޝަން ސެންޓަރ / (ޏ.ފުވައްމުލައް)\nޓްރީޓްމެންޓް ސެންޓަރުތަކުން ފަރުވާނިންމުމަށްފަހު ކޮމިއުނިޓީއަށް ބަދަލުކުރެވޭ ކްލައިންޓުންނަށާއި ކޯޓުތަކުން ކޮމިއުނިޓީއަށް ޙުކުމްކުރެވޭ ކްލައިންޓުންނަށާއި ބެލެނިވެރިންނަން ކޮމިއުނިޓީ ސަރވިސް ސެންޓަރުން ދޭންޖެހޭ ކްލިނިކަލް ޚިދުމަތްތައް ރާވާ ހިންގުން.\nކޮމިއުނިޓީ ފަރުވާގެ ޙިދުމަތްތައް ފުޅާކުރުމަށް ކުރަންޖެހޭ ކަންތައްތައް ދެނެގަނެ، ސެކްޝަނާ ހަވާލުވެ ހުންނެވި ފަރާތަކާ މަޝްވަރާކޮށްގެން ޕްރޮގްރާމްތައް ރާވާ ހިންގުން.\nނޭޝަނަލް ޑްރަގް އެޖެންސީ / ކ. މާލެ (އެޑްމިނިސްޓްރޭޝަން ސެކްޝަން)\nކުޑަކަމުދާ ތަކެތި ނެގުމަށްޓަކައި ކުރަންޖެހޭ އެންމެހާ ކަންތައްތައް ކުރުމާއި ފަރުވާއަށް އަންނަ ކްލައިންޓުންގެ ޔޫރިން ނެގުން.\nފަރުވާ ހޯދާ އެހެން މީހަކަށް ނުވަތަ ފަރުވާދޭ މަރުކަޒުގެ މުވައްޒަފަކަށް އިންޒާރުދީ ބިރުދެއްކުން، އަނިޔާކުރުން ނުވަތަ މާރާމާރީ ހިންގުމަށް މަސައްކަތްކޮށްފިނަމަ ނުވަތަ ހިންގައިފިނަމަ އެމީހުންގެ މަޢުލޫމާތު މިއެޖެންސީގެ ކަމާބެހޭ ފަރާތްތަކަށް ހުށަހެޅުން\nޑްރަގް ޓްރީޓްމަންޓް އެންޑް ރިހެބިލިޓޭޝަން ސެންޓަރ / ކ. ހިންމަފުށި\nއޮފީހުގެ އެތެރެ ކުނިކަހައި ފޮޅައި ސާފުކޮށް ބެލެހެއްޓުމާއި، ފާޚާނާ ސާފުކޮށް ބެލެހެއްޓުން އަދި އިމާރާތުގެ ގޯތިތެރެ ކުނިކަހައި ސާފުކޮށް ބެލެހެއްޓުން.\nސެންޓަރުން ބަލަހައްޓަންޖެހޭ ތަންތަން ކުނިކަހައި ސާފުކުރުމަށް ހަމަޖެހިފައިވާ އުސޫލުތަކުން އެތަންތަން ކުނިކަހައި ސާފުކުރުން.\nސެންޓަރުން އެކި ފަރާތްތަކަށް ފޮނުވަންޖެހޭ ސިޓީއާއި އެހެނިހެން ތަކެތި ބެހުން.\nސެންޓަރުގައި ހުންނަ ސަރުކާރުގެ މުދަލާއި ފަރުވާގައި ތިބޭ ކްލައިންޓުންގެ ތަކެތި ހިމާޔަތްކޮށް ބެލެހެއްޓުން.\nއެކިއެކި ބައްދަލުވުންތަކުގެ ބައިވެރިންނަށް ފިނިހިތްޕެވުން ތައްޔާރުކޮށް އެކަމާ ގުޅިގެން ކުރަންޖެހޭ މަސައްކަތްތައް ކުރުން\nލިބިފައިވާ ތަޢުލީމީ ސެޓުފިކެޓު ތަކުގެ ކޮޕީއާއި ޓްރާންސްކްރިޕްޓް (އެކްރެޑިޓް ކޮށްފައިވާ ސެޓުފިކެޓު، ސެޓުފިކެޓު ނުލިބޭނަމަ ސެޓުފިކެޓު އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ކޮލިފިކޭޝަން އެސެސްމެންޓް ރިޕޯޓު ލިޔުން)\nކައުންސެލަރ އަދި އެސިސްޓެންޓް ކައުންސެލަރ މަޤާމުތަކަށް ހުށަހަޅުއްވާ ފަރާތްތަކުން ހެލްތު މިނިސްޓްރީގެ މޯލްޑިވްސް ބޯޑް އޮފް ހެލްތު ސައިންސަސްގެ "ސެޓުފިކެޓު އޮފް ރެޖިސްޓްރޭޝަން" އިން ސަރޓިފައިކުރެވިފައިވާ ލިޔުން ހުށަހަޅަންވާނެއެވެ. މިލިޔުން ހުށަނާޅުއްވާ ފަރާތްތަކުން ކައުންސެލަރ އަދި އެސިސްޓެންޓް ކައުންސެލަރ މަޤާމުތަކަށް ޝަރުޠު ފުރިހަމަނުވާނެއެވެ.\nވަޒީފާގެ ދާއިރާއާއިގުޅޭ ކުރުމުއްދަތުގެ ކޯހާއި ވާރކްޝޮޕް، ސެމިނަރ ފަދަ ތަމްރީނު ޕްރޮގްރާމްތަކުގެ ސެޓުފިކެޓު ނުވަތަ ބައިވެރިވި ކަމުގެ ލިޔުންތައް.\n07 މޭ 2015 ވާ ބުރާސްފަތި ދުވަހުގެ 13:30ގެ ކުރިން ނޭޝަނަލް ޑްރަގް އެޖެންސީއަށް ހުށަހަޅަންވާނެއެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3343061އެވެ. ވަޒީފާއަށް އެދޭ ފޯމު މިއެޖެންސީގެ ވެބްސައިޓް www.nda.gov.mv)) އަދި ސިވިލް ސަރވިސް ވެބްސައިޓްގެ އިތުރުން ނޭޝަނަލް ޑްރަގް އެޖެންސީގެ ރިސެޕްޝަނުން ލިބެން ހުންނާނެއެވެ.\nނަންބަރު: 22 (IUL)434-HRD /434/2015/


Dheenah Hajoo Jahaa Nama Laadheenee Goven Jeheyne, Bill Akah Thaaeedheh Nei: Idhikolhu - Vaguthu\nދީނަށް ހަޖޫ ޖަހާނަމަ ލާދީނީ ގޮވެން ޖެހޭނެ، ބިލަކަށް ތާއީދެއް ނެތް: އިދިކޮޅު\nމުސްލިމަކު ކާފަރެއްގެ ގޮތުގައި ތުހުމަތު ކުރުމަކީ ޖިނާއީ ކުށެއް ކަމަށް ހަދަން ގާނޫނުލް އުގޫބާތަށް އިސްލާހު ގެނައުމުގެ ބިލަށް އިދިކޮޅު ޕީޕީއެމްއާއި ޕީއެންސީގެ މެންބަރުން ވަރަށް ބޮޑަށް ފާޑުވިދާޅުވެއްޖެއެވެ.\nޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ އެމްޑީޕީ މެންބަރު ހިސާން ހުސައިން ހުށަހެޅުއްވި ބިލަކީ ލާދީނިއްޔަތު ފަތުރަން ހުށަހެޅި ބިލެއް ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކޮށް ބިލަށް ފާޑުކިޔަމުންނެވ. ހިސާންގެ ދިފާއުގައި ނުކުމެ އެމްޑީޕީގެ ސަޕޯޓަރުން ވެސް ދަނީ މީސް މީޑިއާގައި އަޑު އުފުލަމުންނެވެ.\nމި ބިލާއި ގުޅޭ ގޮތުން ރައްޔިތުންގެ މަޖިލީހުގައި ތިއްބެވި އިދިކޮޅު ކޯލިޝަންގެ މެންބަރުން ވެސް މީސް މީޑިއާގައި ކަންބޮޑުވުން ފާޅު ކުރައްވާފައިވެއެވެ. އަދި ލާދީނީ ފިކުރު ފަތުރާ މީހުން ފާހަގަކޮށް އެ މީހުނަށް އަދަބު ދޭން ގޮވާލުމުގެ މިނިވަން ކަން އޮންނަން ވާނެ ކަމަށް މެންބަރުން ގެންދަވަނީ ވަކާލާތު ކުރައްވަމުންނެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވީ މި ބިލަކީ ލާދިނިއްޔަތު ފެތުރުމަށް މަޖިލީހަށް ފޮނުވި ބިލެއް ކަމަށެވެ. އަދި މި ބިލާއި އެކު ރާއްޖެ "ސެކިއުލާ ސްޓޭޓް" އަކަށް ވެގެން ދިއުމަށް މަގުފަހިވެގެން ދާނެކަން ފާހަގަކުރައްވިއެވެ.\n"މި ވަރަށް ނުބައި މިސްރާބަކަށް ރާއްޖެ ގެންދިއުމަށް ކުރާ މަސައްކަތެއް. މި ބިލުން ނިކުންނަ ނަތީޖާ ގޯސްވާނެ ކަމަށް އަޅުގަނޑަށް ގަބޫލު ކުރެވެނީ. އެއީ އިސްލާމީ ހަޟާރާތް ދަމަހައްޓާ، އިސްލާމްދީން ފެތުރުމަށް ކުރާ މަސައްކަތްތަކަށް ހުރަސް އެޅިގެން ދާނެތީ،" އާދަމް ޝަރީފް ވިދާޅުވިއެވެ.\nޕީޕީއެމްގެ ނައިބު ރައީސް އަހުމަދު ޝިޔާމް ވިދާޅުވާ ގޮތުން ގާނޫނު އަސާސީގައި މި ދައުލަތުގެ ދީނަކީ އިސްލާމްދީން ކަމުގައި ކަނޑައަޅާފައި ވާއިރު، ގާނޫނުތަކުގެ މަސްދަރަކީ ވެސް އިސްލާމް ދީނެވެ.\nނައިފަރު ދާއިރާ ތަމްސީލް ކުރައްވާ އެ މެންބަރު ވިދާޅުވީ އިސްލާމް ދީނަށް ފުރައްސާރަ ކުރާ މީހާ ކުށްވެރިނުވެ، ފުރައްސާރަކުރަ ކުރާ މީހާއާ ދެކޮޅަށް ބަސް ބުނާ މީހާ ޤާނޫނުން ކުށްވެރިކުރުމަށް މަސައްކަތް ކުރާ ފަރާތްތަށް އެކުރާ ކަމަކީ ދީނީ އެއްބައިވަންތަކަން ނަގާލުމުގެ މަސައްކަތް ކަމަށެވެ.\n"ދީނަށް ކުޑައިމިސްކޮށް ގާނޫނެއްގެ މާއްދާއަކަށް ގެންނަ އިސްލާހެއްގެ އަކުރެއް ވިޔަސް އަދި ފިއްޔެއްވިޔަސް ވާނީ ބާތިލް އެއްޗަކަށް،" ޝިޔާމް ވިދާޅުވިއެވެ.\nޕީއެންސީގެ ނާއިބު ރައީސް، އަދި މާވަށު ދާއިރާގެ މެންބަރު މުޙައްމަދު ސައީދު ވިދާޅުވަނީ އިސްލާމް ދީނުގެ ހަމަތަކަށް ފުރައްސާރަ ކުރާނަމަ އެ މީހަކަށް "ލާދީނީ" ގޮވެން ޖެހޭނެ ކަމާއި އެ ޚިޔާލު ފާޅު ކުރުމުގެ މިނިވަން ކަން އޮންނަން ޖެހޭނެ ކަމަށެވެ.\n"ގައުމިއްޔަތުގެ ހުރުމަތް ކަނޑައި، ތިމާގެ އަމިއްލަ ގައުމަށް އިހްތިރާމް ނުކޮށް، ގައްދާރުވާނަމަ، ލާޤައުމިއްޔަތޭ ބުނެއުޅޭ. ހަމައެފަދައިން، ދީނުގެ ހަމަތަކަށް ގޮންޖަހައި، އިސްލާމް ދީނުގެ ހުރުމަތް ކަނޑާ، ކިލަނބުކޮށް، ޖާހިލިއްޔަތު ކުރިއަރުވާނަމަ ލާދީނީއޭ ބުނެއުޅޭ." ސައީދު ކުރެއްވި ފޭސްބުކް ޕޯސްޓެއްގައިވެއެވެ.\nނަވާރަވަނަ ރައްޔިތުންގެ މަޖިލީހުގައި އިދިކޮޅު ޕީޕީއެމްއާއި ޕީއެންސީގެ ނުވަ މެންބަރުން ތިއްބަވައެވެ. މި މަޖިލީހުގެ ސުޕަ މެޖޯރިޓީ އޮތީ ވެރިކަން ކުރާ މައި ޕާޓީ އެމްޑީޕީއަށެވެ. އެ ޕާޓީގެ 65 މެންބަރުން ތިއްބަވާއިރު، ޕާޓީގެ މަދު މެންބަރުންތަކެއް ވެސް ބިލާ ދެކޮޅު ކަމަށް މައުލޫމާތު ލިބެއެވެ.\nއެމްޑީޕީގެ ތެރެއިން މި ބިލާ ދެކޮޅު ކަން "ވަގުތު" އާ ވާހަކަ ދައްކަވަމުން ކަށަވަރު ކޮށްދެއްވީ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ. ދުވާފަރު ދާއިރާގެ މެންބަރު އިސްމާއީލް އަހުމަދު (އިއްސެ) ވެސް ދީނަށް ފުރައްސާރަ ކުރަން ޖާގަ ދެވެން ނުވާނެ ކަމަށް ވިދާޅުވެ ފޭސްބުކްގައި ޕޯސްޓެއް ކުރައްވާފައިވެއެވެ. އެކަމަކު ބިލާ ދެކޮޅު ކަން ސީދާ އަދި ވިދާޅެއް ނުވެއެވެ.\nކަނޑިތީމް ދާއިރާއިން ނަފްރަތުގެ ބިލް ކުށްވެރިނުކުރީ ބިލެތްފަހީ އެމްޑީޕި ދެކައުންސިލަރުން\nޖޫން 1, 2021 16:32\nޢާއްމުކޮށް އަޅުގަނޑު ދަންނަވާނީ އެމްޑީޕީގެ ގިނަ މެމްބަރުންނަކީ އެބައިމީހުންނަށް ދީނީ ކައުންސިލިން ވ ބޮޑަށް ބޭނުންވެފައި ތިއްބެވި ބޭފުޅުންނެވެ. އެމްޑީޕީގެ ފިކުރަކީ އަބަދުވެސް ދިވެހިރާއްޖޭގަ ދީނަށް ލޯބިކުރާ ގިނަބަޔަކު އެ ފިކުރަށް ތާޢީދު ނުކުރާ ފިކުރެކެވެ. ވެރިކަމަށް އައުމަށްފަހު އަބަދުވެސް ފެނިގެންދަނީ އިސްލާމްދީނުގެ ކަންކަމުގައި ފަހަތުފަޔަށް ބުރަވާތަނެވެ. އަދި އިސްލާމްދީނުގެ ޢަދުއްވެއްނަމަ އެފަރާތަކާއި ކައިރިވާ މަންޒަރެވެ.\nޖޫން 1, 2021 16:48\nދިވެހިރާއްޖެ އަބަދުވެސް އޮންނަންވާނީ އުތީމް ބޮޑުތަކުރުފާނު ޤައުމު ބިނާކުރި ޕުރިންސިޕަލް މަތީގައި ދިވެހިން އެޕުރިންސިޕަލް ކުރިއަރުވަން މަސައްކަތްވެސް ކުރަންޖެހޭނެ.\nއުތީމް ބޮޑުތަކުރުފާނު ޕުރިންސިޕަލް :\n1/ ދިވެހި ދައުލަތުގެ ދީނަކީ އިސްލާމް ދީން.\n2/ ދިވެހިންނަކީ ސުންނީ މުސްލިމުން.\n3/ ދިވެހިރާއްޖެއަކީ މިނިވަން މުސްތަޤިލު އިސްލާމީ ޤައުމެއް.\n4/ ދިވެހިންގެ ބަހަކީ ޢަރަބިތާނަ ދިވެހިބަސް.\nޖޫން 1, 2021 16:49\nމިހާރުގެ ސަރުކާރުގައި މިތިބިމީހުން ކުރިންކީހާޅެން މިހާރުވެއްޖެ ފަރިއްސަށް\nޖޫން 1, 2021 16:52\n! ކީއްވެތަ އިސްލާމް ދީނަށްފުރައްސާރަކުރާ މީހުން ހައްޔަރުކުރަން ބިލަށް އިސްލާހެއް ހުށަނޭޅިގެން ތިޔައުޅޭނީ. އަދި ދީނަށް ފުރައްސާރަ ކުރާ މީހުންނަށް މަތީމަޤާމުތައް ދީގެން ތިޔަ އުޅެނީ. މިރާއްޖޭގައި ދީނަށް ފުރައްސާރަ ކުރާ މީހަކުނެތިއްޔާ ރާއްޖެއިން ބޭރުންވެސް އެފަދަމީހުން ހޯދައިގެން ތަންތަނުގެ ވެރިންނަށް މިލަނީ ކީއްވެހޭ\nޖޫން 1, 2021 16:53\nޖޫން 1, 2021 18:20\nހާދަ މޮޔަ ބިލްއެކެވެ.\nޖޫން 1, 2021 18:57\nރައްޔިތުންގެ މަޖިލިސް މެމްބަރުންނަށް\nއާދޭސް ކޮށްފައި ދަންނަވަމެވެ.\nހެޔޮ ނުވާނެ އެވެ. އިސްލާމް ދީނަށް ފުރައްސާރަ ކޮށް ލިޔުންތައް ލިޔެ ހަދާ މީހުން ނަށް ފިޔަވަޅުއަޅައި ދިނުމަށް ބިލެއް ހުށަހަޅާ ދެއްވާށެވެ.\nމަޖިލިހަށް ވެއްދި މެމްބަރަށް ﷲ އަށްޓަކައި ދުޢާކޮށް ދޭނަމެވެ.\nޖޫން 1, 2021 22:58\nބިލުގަ އޮތީ މުސްލިމުންގެ ވާހަކަ. ދީނަށް ފުރައްސާރަކުރާ މީހުނެކޭ ނެތް އެޔަކު. ޥާނުވާގަތަ\nޖޫން 2, 2021 07:36\nކޮބާ ކިހިނެއްތޯ މިވަނީ އެދިގުރާސްތާ ވެރި ކަމުގަ ގޮވިގޮވެލިފަތީގެ ހިތިރަހަ ކަރުބުޑުގަލީތޯ މުސްކުޅިންބުނޭ އެމީހަކު ފޭއްސުނު އިލޮއްޓެއް ވަންނާނީ އެމީހެއްގެ ލޮލަށޭ މީހަކުގޮވި ޕޯޑިެމްގައި ހަޖޫޖަހާށޭ ފުރައްސާރަވެސް ކުރާށޭ އެކަމަކު މިއަދުމިފެންނަނީ ހަޖަމް ނުވެގެން އުޅޭ މަންޒަރ ވެދުން\nޖޫން 2, 2021 19:17\nމިއަދު ގާނޫވެ، ދީންވެސް ބަދަލުކުރެވިދާނެ، އެކަމު މަހުސަރު ދުވަހު ކީއްކުރާނީ؟ އަދިއޭގެ ކުޜީގަ ވޯޓުން ތިކަން ދައްކާނަން...\nޖޫން 7, 2021 01:18\nޤާނޫން ފާސްކުރިޔަސް އުލަކަށް އެމުނިޔަސް އިސްލާމްދީނަށް ފާޅުގައި އެއްޗެހި ކިޔާމީހުނަށް ލާދީނީ ގޮވާނަން އިންޝާﷲ، މި ދިވެހި ފަސްގަނޑުގަ


Mifaharuge chuttee Divehi-adhabee chutteeakah hadhamaa!\nމިފަހަރުގެ ޗުއްޓީ ދިވެހި-އަދަބީ ޗުއްޓީއަކަށް ހަދަމާ!\n- 1 month ago0- އަބްދުﷲ ޖަމީލް\nކުރިމަތިވަމުން މި އަންނަނީ 2020 ވަނަ އަހަރުގެ ފުރަތަމަ ޓާމުގެ ޗުއްޓީއެވެ. އެހެން އަހަރުތަކުގައި ޑިސެންބަރު ޗުއްޓީއަކީ ބޮޑު ޗުއްޓީ (ދަރިވަރުންގެ ގުރޭޑު ބަދަލުވާ ޗުއްޓީ) ކަމަށް ވިޔަސް، މި ފަހަރުގެ ހާލަތު އޮތީ އެހެންނެއް ނޫނެވެ. މި ފަހަރުގެ ޗުއްޓީއަކީ ކުލާސް ބަދަލުވާ ޗުއްޓީއެއް ނޫނެވެ. މީގެ އިތުރުން ކުރީގެ ޑިސެންބަރު ޗުއްޓީތައް ފެށެނީ އަޅުގަނޑުމެން ކޮންމެވެސް ތާކަށް ދާން ފޮށިތަންމަތި ބަންދުކޮށްގެން ތިއްބާ ކަމަށް ވިޔަސް މި ފަހަރު ކަންތައް ދިމާވެފައި މިއޮތީ މީގެ މުޅިން އިދިކޮޅަށެވެ. މި ފަހަރު ދަތުރުކުރުމުގައި ވެސް މިއޮތީ ކޮވިޑުގެ އާލަމީ ވަބާގެ ސަބަބުން ހުރަސް އެޅިފައެވެ. އެހެންނަމަވެސް ޗުއްޓީ މި އޮތީ އައިސް ޖެހިފައެވެ. ކަރަންޓީނު ވެގެން ވިޔަސް ގިނަ ބަޔަކު އަންނަނީ ދަތުރު ހަދަމުންނެވެ. ހަމަމިއާ އެކު ވަރަށް ގިނަ ކުދިން ދިވެހިބަހަށް ދަށްކަމަށް ފާހަގަކުރެވުމާއެކު، މި ފަހަރުގެ ޗުއްޓީ ދިވެހި-އަދަބީ ޗުއްޓީއަކަށް ހަދައިލުން ކިހިނެއްވާނެތޯއެވެ.\nއިސްކިރީން ވަގުތު ކުޑަކޮށް ފޮތް ކިޔުއްވުން.\nޗުއްޓީގައި ދިމާވާ އެއް މައްސަލައަކީ އިސްކިރީނަށް ގިނަ ވަގުތު ހެއްލި ގޮސް ގެއްލުމެވެ. މިކަން މި ގޮތަށް ދިމާވަނީ ގޭގައި ގިނަ ވަގުތު، ކަމެއް ނެތި އުޅެން ޖެހުމުންނެވެ. ދިރާސާތަކުން ދައްކާ ގޮތުގައި އިސްކިރީނު ވަގުތު ގިނަވުމުގެ ސަބަބުން ކުދިންނަށް ތަފާތު މައްސަލަތައް ދިމާވެއެވެ. އޭގެ ތެރޭގައި ރުޅިގަދަވުން ފަދަ ނަފުސާނީ މައްސަލަތަކާއި މީހުންނާ އެކަހެރިވުމާއި ސަމާލުކަން ހޯދުން ފަދަ ކަންކަން ހިމެނެއެވެ. މީގެ އިތުރުން ނިދާ ކޮޓަރީގައި ޓީވީ ހުންނަ ކުދިންގެ ތައުލީމީ ފެންވަރު ދަށްވުމާއި ފަލަވުމާއި ނުނިދުމާއި ބައެއް ކަހަލަ ގޭމާއި ފިލްމު ބަލާ ކުދިން އަތުންފައިން ގޯސް ހެދުމުގެ އަމަލުތައް ފެންނަ ކަމަށް ވެއެވެ. އެހެން ކަމުން ޗުއްޓީ ދުވަސްވަރު ފަދަ ދުވަސްވަރެއްގައި އިސްކިރީނު ވަގުތު ކުޑަކުރުމަށް، ދަރިވަރުން ލައްވާ ފޮތް ކިޔުއްވިދާނެއެވެ. މިގޮތުން ފޮތް ކިޔުއްވާއިރު ކޮންމެ ދުވަހަކު ވެސް ދިވެހި ފޮތަކުން ސަފުހާއެއް، ދެ ސަފުހާއެއް ނޫނީ މަޒުމޫނެއް، ދަތުރުނާމާއެއް ވެސް ކިޔުއްވިދާނެއެވެ.\nހަމައެކަނި ފޮތް ކިޔާލާށޭ ނުބުނެ ކިޔާނެ ގޮތެއް ހެދުން\nބައެއް ބެލެނިވެރިން ދިވެހި ފޮތް ކިޔާށޭ ދަރިން ގާތު ބުނެއެވެ. މިހެން އަދި ބުނުމަކުން ދިވެހި ފޮތް ކިޔަން ޝައުގުވެރިކަމެއް ނެތް ކުދިން އެކަމަަށް ސަމާލުކަމެއް ނުދެއެވެ. އެހެންކަމުން، ކުދިން ލައްވާ ފޮތް ކިޔުއްވުމަށް ޓަކައި، ކުދިން ކިޔާނެ ފޮތް ނުވަތަ ލިޔުން ބެލެނިވެރިޔާ ހޯދާށެވެ. މީހަކު ގާތު ބުނެގެން ނޫންނަމަ ދަރިފުޅުގެ މުދައްރިސް ގާތު ބުނެގެން ވެސް ލިޔުމެއް ހޯދިދާނެއެވެ. ނޫންނަމަ މިހާރު އޮންލައިންކޮށް ވެސް ވަރަށް ގިނަ ފޮތްތަކާއި ލިޔުންތައް ލިބެން ހުރެއެވެ. މަޖައްލާ.އެމްވީއާއި ސަރުނަ ފަދަ އޮންލައިން މަންސަތަކުން ވަރަށް ރަގަޅު ލިޔުންތައް ހޯދިދާނެއެވެ.\nލިޔުންތައް ހޯދުމަށް ފަހު ކިޔައިގެން ދަރިވަރު ކުރާނެ މަސައްކަތެއް ވެސް އޮންނަންވާނެއެވެ. މިގޮތުން ލިޔުން ކިޔައިގެން، މާނަ ނޭނގޭ ލަފުޒުތަކަކާއި އޭގެ މާނަ ނޯޓު ކުރަން ހަވާލުކުރެވިދާނެއެވެ. ނޫންނަމަ ބެލެނިވެރިޔާ، ލިޔުން ކިޔައިލުމަށް ފަހު އޭގެ ޕެރެގްރާފުތައް އޮޅުވާލާފައި ދަރިފުޅު ތަރުތީބު ކުރަން ވެސް ދެވިދާނެއެވެ. ނޫނީ ކިޔަން ދޭ ލިޔުން ހުލާސާކޮށްލާފައި އަލުން ލިޔަން ވެސް ހަވާލުކުރެވިދާނެއެވެ. މިފަދަ މަސައްކަތްތައް ދޭން ބެލެނިވެރިޔާއަކީ ދިވެހިބަހުގެ މާ މޮޅު މާހިރަކަށް ވާކަށް ވެސް ނުޖެހޭނެއެވެ. ދަރިފުޅު މަސައްކަތް ނިންމައިގެން ގެނައުމުން ކިޔާލާފައި "ވަރަށް މޮޅު" ފަދަ ބަހެއް ލިޔެލުމުން ފުދޭނެއެވެ. އެއީ ދަރިފުޅާ ހަވާލު ކުރެވުނު މަސައްކަތް ނިންމާފައިވާލެއް ވަރަށް މޮޅުވީތީ ދިން "ވަރަށް މޮޅު" އެއް ކަމަށް ބެލިދާނެއެވެ.\nކަސްރަތާ އެކު ވެސް ބަސް ކުރިއެރުވުން\nޗުއްޓީތެރޭގައި ގޭގައި ތިބެގެން އަބަދު ފޮތްކިޔުމާއި ޓީވީ ބެލުން ފަދަ ކަންކަން ކުރަން ޖެހިއްޖެ ނަމަ ދަރިވަރުންނަކަށް ޗުއްޓީއެއްގެ އިހުސާސެއް ނުވާނެއެވެ. އަނެއްކޮޅުން ކޮވިޑާ ގުޅިގެން ކަސްރަތެއް ނެތި ގޭގައި ތިބުމުގެ ސަބަބުން ކުދިންގެ ވިސްނުމާއި ހެދިބޮޑުވުމާއި ނަފުސާނީ އަދި ޖިސްމާނީ އެތައް އެތައް ކަމަކަށް ވާނީ އަސަރުކޮށްފައެވެ. އެހެންކަމުން، ޗުއްޓީގެ ދުވަސްވަރު ކަސްރަތު ލިބޭ ކޮންމެ ވެސް ހަރާކާތެއް ބޭއްވުމަކީ ވަރަށް މުހިންމު ކަމެކެވެ. މިގޮތުން ފަތިސްނަމާދުން ފައިބައިގެން އާއިލާ އެއްކޮށް ހިނގާލަން ދިއުމަކީ ކުރެވިދާނެ ކަމެކެވެ. ނޫންނަމަ ފަތަން ނޫނީ މޫދަށް އެރެން ވެސް ދެވިދާނެއެވެ. އަދި އަތިރިމަތީގައި ކޭންޕު ޖަހައިގެން ތިބުން ފަދަ ކަމެއް ވާނީ ކުދިންނަށް ވަރަށް ވެސް މަޖާ ކަމަކަށެވެ. މިފަދަ ހަރަކާތެއް ރާވާ އިރު، ދެ ތިން އާއިލާއެއް އެއްވެ، އަތިރިމަތީގައި ކޭންޕުޖަހައި، ތަފާތު ކުޅިވަރުގެ ހަރަކާތްތަކާ އެކު ބޭއްވިދާނެއެވެ. މިފަދަ ހަރަކާތަކާ ބަސް ދަސްކޮށްދިނުމާ ވަރަށް ވެސް ބޮޑަށް ގުޅުވާލެވިދާނެއެވެ. މި ގޮތުން މިފަދަ ހަރަކާތްތަކުގެ ތެރޭގައި އުޅޭއިރު ދަރިންނާ ވީހާ ވެސް ބޮޑަކަށް ދިވެހި ބަހުން ވާހަކަ ދެއްކިދާނެއެވެ. އަދި ދަރިފުޅު ބުނާ އެއްޗެއް މައް ދިވެހިބަހުން ބުނުމަށް ބާރު އެޅިދާނެއެވެ.\nވަރަށް ގިނަ ދަރިވަރުންނަށް ދިމާވާ މައްސަލައަކީ ބަސްކޮށާރަށް ދަށްވުމުގެ މައްސަލައެވެ. މިފަދަ ހަރަކާތެއްގައި އުޅޭއިރު ވީހާ ވެސް ބޮޑަކަށް މާހައުލާ ގުޅޭ ބަސްތައް ދަރިވަރުންނަށް ދަސްކޮށްދިނުމަށް ބާރު އެޅިދާނެއެވެ. މިސާލަކަށް ހިނގާފައި ދާއިރު ފެންނަ ގަސްތަކާއި މާމަލާއި އަދި ދޫންޏާއި މާހައުލުން ފެންނަ ތަކެތީގެ ނަންތައް ދަރިވަރަށް ކިޔައިދެވިދާނެއެވެ. މޫދު ދޮށަށް ދާއިރު ހޭޅި، ފަރު، ފަޅު، ކަނޑު، ވިލު، ގޮނޑުދޮށް ފަދަ ލަފުޒުތައް ދަސްކޮށްދެވިދާނެއެވެ. އަދި މޫދުން ފެންނަ މަސްމަހުގެ ނަންތައް ވެސް ދަސްކޮށްދެވިދާނެއެވެ. އަތިރިމަތީގައި ހެދިފައި ހުންނަ ގަސްގަސް، ކުރެދި، ދިއްގާ، މަގޫ ފަދަ ނަންތައް ވެސް ދަސްކޮށްދެވިދާނެއެވެ. އަދި ފެންނަ މަންޒަރުތައް ސިފަކުރާނެ ގޮތްތައް ވެސް ކިޔައިދެވިދާނެއެވެ. މިސާލަކަށް މަތިން ފެންނަ ވިލާގަނޑެއް ސިފަކޮށްދޭން ވެސް ބުނެވިދާނެއެވެ. މި ގޮތުން ބަހުގެ ބަސްކޮށާރު މުއްސަނދިވެ، ވާހަކަދެއްކުމަށާއި ސިފަކޮށްދިނުން ފަދަ އުކުޅުތައް ދަރިވަރަށް ދަސްވެގެންދާނެއެވެ.\nމީގެ އިތުރުން ކުޅިވަރެއް ކުޅޭނަމަ ދިވެހިވަންތަ ކުޅިވަރުތައް ވެސް ކޮންމެވެސް ވަރަކަށް ހިމެނިދާނެއެވެ. މިސާލަކަށް އައްޕޯޑަން، ފަސްއޮށް ފަދަ ކުޅިވަރުތަކަށް އިސްކަންދެވިދާނެއެވެ.\nދިވެހި-ސަގާފީ ދަތުރެއް ރޭވުން.\nޗުއްޓީއެއްގައި ކުރަން އެންމެ ރަގަޅު އެއް ކަމަކީ ދަތުރުކުރުމެވެ. ދިރާސާތަކުން ދައްކާ ގޮތުގައި އާއިލާއާ އެކުގައި ކުދިން ކުރާ ދަތުރުތަކަކީ ކުދިންނަށް ވަރަށް ބޮޑެތި ފައިދާ ކުރާ ކަމެކެވެ. އަދި އަހަރު ދުވަހުގެ ކިޔެވުމަށް ފަހު ހާސްކަމާއި ފިކުރުތަކާ ދުރުވެލަން އޮތް އެންމެ ރަގަޅު އެއް ފަރުވާއަކީ ވެސް ދަތުރުކުރުން ކަމުގައި ގިނަ ދިރާސާތަކުން ހާމަވެފައިވެއެވެ. މީގެ އިތުރުން، އެކި ތަންތަނަށް ދަތުރުކުރުމުގެ ސަބަބުން ދިރިއުޅުމުގެ ތަފާތު ރަހަތަކާއި އިޖުތިމާއީ އަގުތަކާއި ކަންކަން ރޭވުމާއި ވަގުތަށް ކަންކަން ނިންމުމާއި ބަހާއި ސަގާފަތާ ގުޅޭ ކަންކަން ދަސްވެގެން ދެއެވެ. ބައެއް ދިރާސާތަކުން ހާމަވާ ގޮތުގައި ދަތުރުކުރުމަކީ ކުލާސްރޫމަކުން ދަސްނުވާ އެތައް ކަމެއް ދަސްވެގެން ދާނެ ކަމެކެވެ.\nކޮވިޑުގެ ބަލިމަޑުކަން އޮތަސް ރާއްޖޭގެ އެއް ރަށުން އަނެއް ރަށުން ދަތުރުކުރާކަށް ހުރަހެއް ނެތެވެ. އެހެންކަމުން ދަރިންނާއެކު، ރާއްޖޭގެ އާސާރީ ނުވަތަ ސަގާފީ ރަށަކަށް ދަތުރުކޮށްލުން ވަރަށް ރަގަޅުވާނެއެވެ. ރާއްޖޭގައި މިފަދަ ވަރަށް ބައިވަރު ރަށްތައް އެބަހުއްޓެވެ. އުތުރުން ނަމަ އުތީމު، ބާރަށް، މަރޮށި، ކެލާ، މެދުރާއްޖެތެރެއިން ނަމަ ލޯކުރެންދޫ، ދެކުނުން ނަމަ ފ.ނިލަންދޫ، ލ.ގަން، ހުވަދުއަތޮޅު ގަން، ފޯއްމުލައް، ސ.ހިތަދޫ، މީދޫ ފަދަ ރަށްރަށަކީ ރާއްޖޭގެ އާސާރުތައް ދައްކައިލަން ގެންދެވިދާނެ ރަށްރަށެވެ. މި ތަންތަނަށް ގެންދިއުމުގެ ކުރިން، ތަންތަނާ ބެހޭ މައުލޫމާތު ދިނުމަށްފަހު ވެސް ގެންދެވިދާނެއެވެ. ނޫންނަމަ ރަށުން މީހަކު ހޯދައިގެން ވެސް މައުލޫމާތު ލިބޭނެ ގޮތް ހެދިދާނެއެވެ. މިފަދަ މައުލޫމާތުގެ ސަބަބުން ކުދިންގެ ހިތުގައި ގައުމީ ލޯބި އުފެދި އަމިއްލަވަންތަ ކަމުގެ އިހުސާސް ކުރެވިގެންދާނެއެވެ. އަދި މިފަދަ މައުލޫމާތުތަކަކީ ކުދިން ލިޔާ މަޒުމޫނުތަކުގެ މައުލޫމާތު މުއްސަނދި ކުރުމުގައި ފަހުން ވެސް ބޭނުން ހިފޭނެ މައުލޫމާތުތަކެވެ.\nމިފަދަ ދަތުރަކާ ގުޅިގެން ދަރިންގެ ދިވެހި ބަސް ކުރިއެރުވިދާނެ ވަރަށް މުހިންމު އެހެން ބައެއް ކަންކަން ވެސް އެބަހުއްޓެވެ. އެއް ކަމަކީ ދަތުރުމަތީ ކިޔާނެ ފޮތެއް ހޯދައިދިނުމެވެ. އަނެއްކަމަކީ ދަތުރުގެ އުސް އަލިތައް ދަރިފުޅު ލައްވާ ނޯޓު ކުރުވުމެވެ. މިސާލަކަށް ގަޑި، ދުވަސް، ތަން، ބައްދަލުވި މީހުން، ދިމާވިކަންކަން، ދިމާވި އާ ކަންކަން، މަޖާ ކަންކަން ފަދަ ކަންކަން ނޯޓު ކުރެވިދާނެއެވެ. ވަރަށް ގިނަ ފަހަރު ދަރިފުޅު އެނބުރި ސުކޫލަށް ނުކުތުމުން ވެސް ޗުއްޓީގައި ކުރި ކަންކަން ލިޔަން ބުނެއެވެ. މިފަދަ ހާލަތަކަށް ވެސް މިކަން ވާނީ ވަރަށް މުހިންމު ކަމަކަށެވެ.\nޗުއްޓީއަކީ ކަމެއް ނެތި އަތް އުރާލައިގެން އަބަދު ގޭގައި ތިބޭ ދުވަސްވަރަކަށް ހެދުމަށް ފަހު ދިރާސީ އައު އަހަރާ ކުރިމަތި ލުމަކީ ކުދިން ކިޔެވުމާއި ދުރުވެ، ފޫހިކަމާއި މާޔޫސްކަމާ ކުރިމަތިލަން ޖެހޭ ދުވަސްވަރަކަށް ނަހަދާށެވެ. ޗުއްޓީއަކީ އުނގެނުމުގެ އައު ގޮތްތައް ދަސްކުރާ، އުނގެނުމުގެ ބައެއް ކަމުގައި ހަދާށެވެ. އަދި އެއީ ދަރިންގެ ކުރިމަގާއި މުސްތަގުބަލަށް ޓަކައި ދިއްލޭ ވޮށެއް ކަމުގައި ހަދާށެވެ.


KEYONIRU Column: 2023 ge Rehearsal, Yameen jalah laifi nama fulhaa coalition akaa eku Qasim Raees kamah - One Online\nކެޔޮނިރު ކޮލަމް: 2023ގެ ރިހާސަލް! ޔާމީން ޖަލަށް ލައިފި ނަމަ ފުޅާ ކޯލިޝަނަކާއެކު ގާސިމް ރައީސް ކަމަށް\nމިރޭ ޕީޕީއެމް ޕީއެންސީން ބޭއްވި ޖަލްސާގައި ރައީސް ޔާމީން ވާހަކަފުޅުދައްކަވަނީ-- ވަން ފޮޓޯ: މުހައްމަދު އައުޒަމް\nމި ދިވެހި ޤައުމުގައި މިވަގުތު ހިނގަމުންދާ އެންމެ މުހިއްމު ސިޔާސީ ކަމަކީ ކޮބައި ބާވައެވެ؟ އެއީ މާދަމާ ރައީސް ޔާމީނަށް މަނީ ލޯންޑަރިންގެ މައްސަލާގައި ހުކުމް ކުރުން ބާވައެވެ؟ ނުވަތަ އަދިވެސް އެމް.ޑީ.އެން އުވާ ނުލެވޭ ވާހަކަ ބާވައެވެ؟ ނުވަތަ ޑރ. އަފްރާޝީމްގެ މަރުގެ މައްސަލައާ ގުޅުވައިގެން ސަލަފް ޖަމިއްޔާ އާއި ބައެއް ދީނީ އިލްމުވެރީންނަށް ފިޔަވަޅު އެޅުމަށް ރައްޔިތުންގެ މަޖުލިހުން ފާސް ކުރުމުން އުފެދިގެން އުޅޭ ހިޔާލުތަފާތުވުންތައް ބާވައެވެ؟ ނުވަތަ ރާއްޖޭގައި އައި.އެސް ގެ ބާރު ގަދަވަމުންދާ ކަމަށް ބުނެ މަޖުލިސް މެންބަރުން ދެއްވާ އިންޒާރުގެ ވާހަކަ ބާވައެވެ؟ ނުވަތަ 13 އަހަރުގެ އަންހެން ކުއްޖަކު ކޯޓުން ބޭރުން ކައިވެނި ކޮށްގެން ބަލިވެ އިން މައްސަލާގައި ސަރުކާރުގެ މުއައްސަސާތައް އިހުމާލުވެފައިވާ ކަމަށް މަޖުލިސްގެ ރައީސް ވިދާޅުވި މައްސަލަ ބާވައެވެ؟ ނުވަތަ "އަންދިރި ދައުލަތް ތަކުގެ" ސަބަބުން ދިވެހި ރާއްޖެ މިވަގުތު އޮތީ ހަނގުރާމައެއްގެ ތުންފަތް މަތީގައި ކަމަށް ރައްޔިތުން މަޖިލީހުގެ ބައެއް މެންބަރުން ނާއި މަޖުލިސް ރައީސް ވިދާޅުވާ ވިދާޅުވުން ބާވައެވެ؟ ނުވަތަ ރާއްޖޭގައި އިސްލާމިކް މިނިސްޓްރީގެ ބޭނުމެއް ނެތް ކަމަށާއި ދީނީ ޖަމިއްޔާއެއްގެ ގޮތުގައި ސަލަފް ވެސް ހިންގަން ފުރުސަތު ދޭން ނުޖެހޭ ކަމަށް ކާށިދޫ ދާއިރާގެ މެންބަރު އަބްދުﷲ ޖާބިރު ހިމެނޭ ގޮތަށް އެމް.ޑީ.ޕީ ގެ ގިނަ މެމަބަރުންތަކެއް ބުނާ މައްސަލަ ބާވައެވެ؟\nސިޔާސީ މަސްރަހުގައި ހިނގާ ބައެއް އެހެން ކަންތަކަށް ބަލާލާއިރު ޖުމްހޫރީ ޕާރޓީ ބޮޑުވެ ބިޔަވަމުންދަނީ ކުރީގެ ޕީޕީއެމް ގެ ގިނަ މެމްބަރުން ތަކެއް ޖުމްހޫރީ ޕާރޓީއާ ގުޅުމުން ކަމަށާއި ރައީސް ޔާމިނާ ޤާސިމާ ދެމެދު ސިޔާސީ ގުޅުން އެބައޮތްކަމަށް ގިނަބަޔަކު ބުނަމުން ދަނިކޮށް އަންގާރަ ދުވަހުގެރޭގެ ޖަލްސާއެއްގައި ޤާސިމް ވަނީ ވަރަށް ބޮޑަށް ޔާމީނަށް ފާޑު ވިދާޅުވެ ވާހަކަ ދައްކަވާފައެވެ.\n"އަޅުގަނޑުމެން އެންމެންނަށް ވެސް އެނގޭ ހަމަ ކަނޑައެޅިގެން ރާވައިގެންކަން އެންމެން ވެސް ޖަލަށްލީ. އަޅުގަނޑެއް ނޫޅެމޭ އިނގޭތޯ ދަންނަވާކަށެއް، އެއްބަފާ ބޮޑުބޭބެ، 80 އަހަރު ފުރިފައިހުރި މީހަކު ގެންގޮސް ހައްގުން ކަމަކާ ނުލައި އޭނާގެ ދެބޭފުޅުންނާއެކު ގެންގޮސް ޖަލުގެ ގޮޅިއަށް ގަޅާލީމާ އެއީ ކާކުކަން ބުނާކަށް އަޅުގަނޑު ނޫޅޭމޭ،" ގާސިމް ވިދާޅުވިއެވެ.\nމީގެން ދާހަކޮށްދެނީ ޤާސިމާ ޔާމީނާ ސިޔާސީ ގުޅުމެއް ނެތްކަމެވެ، އަދި ޕީޕީއެމުން ވަކިވެގެން ގޮސް ޖޭޕީ އާ ގުޅުނު ނިހާން ފަދަ އިސް ފަރާތްތަކަކީ ހަޤީގަތުގަވެސް ޔާމީނާ ސިޔާސީ ގޮތުން ހިޔާލު ތަފާތުވެގެން ޖޭޕީ އަށް ދިޔަ ފަރާތްތަކެއް ކަމެވެ. ހަމަ އެއާ އެކު ރޭގެ ޖަލްސާގައި ޤާސިމް ވިދާޅުވެފައިވަނީ 2023 ގެ ރިޔާސީ އިންތިހާބުގައި ޖޭޕީގެ ފަރާތުން ކެންޑިޑޭޓަކު ނެރުނު ކަމުގައި ވިިއަސް 2023 އާއި ހަމައަށް ރައީސް ސޯލިހުގެ ސަރުކާރަށް ފުރިހަމަ އެއްބާރުލުމާއި ތާއީދު ދެއްވާނެ ކަމަށެވެ.\nރައީސް މައުމޫން ނިސްބަތްވެ ވަޑައިގަންނަވާ އެމް.އާރ.އެމް ނުވަތަ މޯލްޑިވްސް ރިފޯމް މޫވްމެންޓް ވެސް މިހާރު މިވަނީ ރަސްމީކޮށް ރަޖިސްޓްރީވެ ސިޔާސީ ޕާރޓީއެއްގެ ބާރު ލިބިފައެވެ. އެއާ އެކު ރައީސް މައުމޫން ވިދާޅުވެފައިވަނީ 2023 އާއި ހަމައަށް ރައީސް ސޯލިހުގެ ސަރުކާރަށް ފުރިހަމަ ތާއީދު ދެއްވާނެ ކަމަށެވެ. މަޖުލިސް ތެރެއިން ރައީސް ނަޝީދު ރިޔާސަތުގައި އިންނަވައިގެން ނިންމަވާ ބައެއް ނިންމެވުންތަކުގެ ސަބަބުން ރައީސް ސޯލިހާއި ރައީސް ނަޝީދާ ދެމެދު އުފެދިފައިވާ ނުތަނަވަސް ކަމުގެ އަސަރު ރާއްޖޭގެ ސިޔާސީ މަސްރަހަށް މިވަގުތު މިވަނީ ވަރަށް ބޮޑަށް ކުރަން ފާށަފައެވެ. މި ހިޔާލުތަފާތުވުންތަކާ އެކު ޖޭޕީ ގެ ލީޑަރު ޤާސިމްވަނީ އެކި ފަހަރު މަތީން ރައީސް ނަޝީދަށް ވަރަށް ހޫނު ބަހުގެ ހަމަލާ ދެއްވާފައެވެ. ދީން ފުނޑާލައްވަން އުޅުއްވާ ބޭފުޅެއް ކަމަށާއި އެފަދަ ފުރުސަތެއް ނަޝީދަށް ނުދެއްވާނެ ކަމަށް އެކި މުނާސަބަތުތަކުގައި ޤާސިމް ވިދާޅުވެފައި ވެއެވެ.\nއެހެން ކަމުން 2023 އާއި ހަމައަށް ރައީސް ސޯލިހަށް ތާއިދު ކުރައްވައިގެން ޤާސިމް އާއި ރައީސް މައުމޫން ތިއްބަވާއިރު، މިއަދުގެ ހުކުމުން ރައީސް ޔާމީނަށް ދިގު މުއްދަތުގެ ޖަލު ހުކުމެއް އަތުވެއްޖެނަމަ 2023 ގެ އިންތިހާބުން ރައީސް ޔާމީނުގެ ނަމެއް ނުފެންނާނެއެވެ. އެފަދަ ހާލަތެއްގައި 2023 ގައި އެންމެ ވާދަވެރި ވާނެ ކަމަށް ބެލެވެނީ ޤާސިމް އާއި ނަޝީދެވެ. މަސްރަހު ހުރިގޮތަށް ބަލާއިރު ރައީސް ސޯލިހު5އަހަރަށް ފަހު އެއްކައިރިއަށް ޖެހިވަޑައިގަތުން ވަރަށް ކައިރިކަމަށް ދިރާސާ ކުރާ ފަރާތްތަކުން ދެކެއެވެ.\nއެހާލަތުގައި ރައީސް ސޯލިހުގެ މިހާރުގެ ބައިވެރިން ކަމުގައިިވާ މައުމޫން އާއި ޝެއިހް އިމްރާން ވެސް ޤާސިމްގެ ފަހަތަށް އެރުއްވުން ގާތްކަމަށް ފެނެއެވެ. އަދި ސަލަފް ޖަމިއްޔާ ފަދަ ދީނީ ޖަމިއްޔާ ތަކާއި ނަޝީދުއާ ހިޔާލު ތަފާތުވެފައިވާ ޑރ.ޝަހީމް އާއި ޝެއިހް އިލްޔާސް އާއި ޑރ. އިޔާޒް ފަދަ ދީނީ އިލްމުވެރިންވެސް ޤާސިމްގެ ފަހަތަށް އެރުއްވުން ކައިރި އެވެ. މިހުރިހާ ބޭފުޅުން ހިމެނޭ ކޯލިޝަނަކާ ވާދައަށް ނަޝީދު އެކަނިމާ އެކަނި ނިކުމެވަޑައިގެން 2023 ގެ އިންތިހާބު ކާމިޔާބު ކުރެއްވުމަކީ، މާޒީއަށް ބަލާއިރު ވުމަށް ވުރެ ނުވުން ކައިރި ކަމެކެވެ.\nކޮންމެ ނަމެއް ކިޔައިގެން މައްސަލަ އުފެދިގެން ބަހުސް ކުރިޔަސް މިވަގުތު ރާއްޖޭގެ ރައްޔިތުންގެ މަޖުލިހުގަ އާއި މީޑިއާގައި އަދި ސިޔާސީ ހޮޅުއަށި ތަކުގައި މިހިނގާ ހުރިހާ މުގާބަލާ އަކީ 2023 ގެ ހަނގުރާމައެވެ. ނަޝީދުވެސް ތައްޔާރުވަނީ އެކަމަށެވެ. ޤާސިމްވެސް މައުމޫނުވެސް އަދި އަދާލަތާއި ޖާބިރާއި އެނޫން ސިޔާސީ ފަރާތްތައްވެސް ހަމަ އެހައްދަވަނީ 2023 ގެ ރިހާސަލް އެވެ. އެމް.ޑީ.އެން އޭ ކިޔަސް، ސަލަފޭ ކިޔަސް، ކޯޓުންބޭރުގައި ކުޑަކުދިންގެ ކައިވެންޏޭ ނުވަތަ އައި.އެސް އޭ ކިޔަސް، ނުވަތަ އަނދިރި ދައުލަތޭ ކިޔަސް އަދި އިސްލާމިކް މިނިސްޓްރީ އުވާލާށޭ ގޮވިޔަސް، އަދި ކާށިދޫގައި އެއާރޕޯރޓާއި ކޭބަލް ކާރު އަޅަން ބުންޏަސް މިއީ ހަމަ 2023 ގައި ރައްޔިތުންގެ ތާއީދު ހޯދަން ދައްކާ ވާހަކަ ތަކެވެ.\nމިއީ ސިޔާސީ ހަނގުރާމައެއްގެ އިތުރުން ފިކުރީ ހަނގުރާމައެއްވެސް މެއެވެ. 2023ގައި ރިޔާސީ އިންތިހާބު ކާމިޔާބު ކުރައްވާ ފަރާތެއްގެ ގޮތުން ދިވެހި ދައުލަތުގެ މިސްރާބު ބަދަލުވެގެން ދާނެއެވެ. އެއް ގޮތަކުން ނަމަ ޒަމާނީ ސެކިއުލަރ ފިކުރުގެ މިސްރާބަށެވެ. އަނެއް ގޮތަކުން ނަމަ ކޮންސަވޭޓިވް، ވަތަނީ ތަރައްޤީގެ މިސްރާބަކަށެވެ. ރާއްޖޭގެ ސިޔާސީ ގުޅަކުޅޭ ފަސްގަނޑުގައި މިވަގުތު ހިނގަމުން މިދާ މުޤާބަލާއިން ކާމިޔާބު ކުރައްވާނީ މި ދެފިކުރުގެ ތެރެއިން ކޮން ފިކުރެެއް ބާވައެވެ؟ އޮޑިޝަން އަދިވެސް އޮތީ ކުރިއަށެވެ. ވާދަވެރި ހުރިހާ ފަރާތްތަކުން ވެސް މަސައްކަތް ކުރަމުން އަންނަނީ ރައްޔިތުންގެ ހިތްތައް ފަތަހަ ކުރުމަށެވެ.\nގުޅޭ ޓެގު ގާސިމް އިބްރާހިމް ކުރީގެ ރައީސް އަބްދުﷲ ޔާމީން


ޕްރޮސްޓޭޓް ގްލޭންޑް - ވިކިޕީޑިއާ\nޕްރޮސްޓޭޓް ގްލޭންޑް (އިނގިރޭސި ބަހުން: Prostate)އަކީ ފިރިހެނާގެ ނަސްލު އުފައްދާ ނިޒާމްގައި ހިމެނޭ ގްލޭންޑް އެކެވެ. މިގްލޭންޑް އިންނަނީ މަސާނާގެ ތިރިން، ފުރަގަސް ފަރާތް ގެ ކުރިމައްޗަށް ވާގޮތަށެވެ. މިގްލޭންޑް އިން 30 އިންސައްތަ މަނި ދިޔަ (އިނގިރޭސި ބަހުން: Seminal fluid) އިންސައްތަ ބޭރުކުރެއެވެ.\nޕްރޮސްޓޭޓް ގްލޭންޑްގައި ކޮންމެވެސް ވަރަކަށް މަޑު މަސް(Smooth muscle) ހުރެެއެވެ. މަނި ބޭރުވެގެންދިއުން ކުރިމަތިވާ ހިނދު މަނިތައް ބޭރަށް ފޮނުވުމުގައި މިމަސްކޮޅުތައް އެހީތެރިވެއެވެ. މިގްލޭންޑް އިންނަނީ ކުރިން ވެސް ބުނިހެން މަސާނާގެ ތިރިން ކުޑަކަމުދާ ހޮޅި ވަށާލާފައެވެ. މާނައަކީ ކުޑަކަމުދާ ހޮޅި ގޮސްފައި އިންނާނީ ޕްރޮސްޓޭޓް ގްލޭންޑް ހުރަސް ކޮށެވެ.\n2.1 ބިނައިން ޕްރޮސްޓެޓިކް ހައިޕަރޕްލޭސިއާ\n2.2 ޕްރޮސްޓޭޓް ކެންސަރު\nޕްރޮސްޓޭޓް ގްލޭންޑް ގެ މައިގަނޑު ވަޒީފާ އިން މަނިދިޔަ އުފައްދައި ރައްކާކޮށް ބޭރުކުރުމެވެ. އެގޮތުން %10 - 30 މަނިދިޔަ އުފައްދައި ބޭރުކުރެއެވެ.\nޕްރޮސްޓޭޓް ގްލޭންޑް ގައި ހިމެނޭ މަޑު މަސް ކޮޅު ތަކަކީ މަނިބޭރުވުމުގެ ތެރޭގައި މަނިތައް ބޭރަށް ފޮނުވުމުގައި އެހީތެރިވެދޭ އެއްޗެކެވެ.\nބިނައިން ޕްރޮސްޓެޓިކް ހައިޕަރޕްލޭސިއާEdit\nމި މައުޟޫޢާ ގުޅޭ ޚާއްޞަ މަޒުމޫނު: ބިނައިން ޕްރޮސްޓެޓިކް ހައިޕަރޕްލޭސިއާ\nބިނައިން ޕްރޮސްޓޭޓިކް ހައިޕާރޕްލޭސިއާ އަކީ ޢުމުރުން ދުވސްވުމުގެ ސަބަބުން ފިރިހެނުންނަށް ދިމާވާ އެންމެ އުނދަގޫ އެއް މައްސަލަ އެވެ. މިއީ ޕްރޮސްޓޭޓް ގްލޭންޑް ދުޅަވެ ސައިޒުން ބޮޑުވުމުގެ މައްސަލައެވެ.ޕްރޮސްޓޭޓް ގްލޭންޑަކީ ޢުމުރުގެ ދެ ދުވަސްވަރެއްގައި އޭގެ ސައިޒަށް ބޮޑެތި ބަދަލުތަކެއް އަންނަ ގުނަވަނެކެވެ. އެގޮތުން އެންމެ ފުރަތަމަ ބާލިޣުވާ އުމުރަށް އެޅޭ އިރު ޕްރޮސްޓޭޓް ގްލޭންޑް ގެ ސައިޒު ދެގުނައަށް ބޮޑުވެއެވެ. ދެން ޢުމުރުން 25 އަހަރުގަ އަނެއްކާވެސް ޕްރޮސްޓޭޓް ގްލޭންޑް ގެ ސައިޒު ބޮޑުވާން ފަށައެވެ. ނަމަވެސް މި ގްލޭންޑް ބޮޑުވުމުން ކުރިމަތިވާ އުނދަގޫތައް ދިމާވަނީ ޢުމުރުން 40 އަހަރު ވުމަށްފަހުގައެވެ. ދިރާސާތައް ދައްކާގޮތުން އެމެރިކާގައި ޢުމުރުން 60 ގެ އަހަރުތަކުގެ ފިރިހެނުންގެ 50 އިން ސައްތަ މީހުން “ބިނައިން ޕްރޮސްޓޭޓިކް ހައިޕާރޕްލޭސިއާ” ނުވަތަ ބީ.ޕީ.އެޗް އަށް ފަރުވާ ހޯދައެވެ. އަދި 70 އާއި 80 ގެ އަހަރުތަކުގެ ފިރިހެނުންގެ 90 އިން ސައތަ މީހުންނަށް މިމައްސަލަ ކުރިމަތިވާ ކަމަށް ހަމަ މިދިރާސާތަކުން ދައްކައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ޕްރޮސްޓޭޓް ކެންސަރު\nޕްރޮސްޓޭޓް ކެންސަރު އަކީ ޕްރޮސްޓޭޓް ގްލޭންޑް އަށް ކެންސަރު ޖެހުމެވެ. މިއީ ހަމައެކަނި ފިރިހެނުންގެ ނަސްލު އުފައްދާ ނިޒާމް ގައި ހިމެނޭ ގުނަވަނެއް ކަމުން މިބާވަތުގެ ކެންސަރު ޖެހޭނީ ހަމައެކަނި ފިރިހެނުންނަށެވެ. ޕްރޮސްޓޭޓް ކެންސަރު ޖެހެން ދިމާވަނީ ޕްރޮސްޓޭޓް ގްލޭންޑް ގައި ހިމެނޭ ސެލްތައް މިއުޓޭޓްވެ، ކޮންޓްރޯލް ނުވާ މިންވަރަށް އިތުރުވާން ފެށުމުންނެވެ. އަދި މިސެލްތައް ހަށިގަނޑުގެ އެހެން ބައިތަކަށް ދެއެވެ.


Embassy Gaaimu Kurumun Male Ah Nulibunu Gehlumeh Addu Ah Libidhaane?\nރައީސް ސޯލިހު އާއި އިންޑިއާގެ ބޮޑުވަޒީރު މޯދީ ފޮޓޯ:---\nއެމްބަސީތައް ގާއިމުކުރުމުން މާލެއަށް ނުލިބުނު ގެއްލުމެއް އައްޑޫއަށް ލިބިދާނެ؟\n27 މޭ 2021 - 12:40:00\nރާއްޖޭގެ ސިޔާސީ މައިދާނުގައި މިހާރު އެންމެ ގަދައަށް ދެކެވެމުންދާ ވާހަކައަކީ އިންޑިއާ ކެބިނެޓުން ދިވެހި ފަސްގަނޑުގައި އިތުރު އެމްބަސީއެއް ނުވަތަ ޖެނެރަލް ކޮންސިއުލޭޓެއް ގާއިމު ކުރަން ނިންމި ވާހަކަ އެވެ. މިކަމުގައި އެކި މީހުންގެ ހިޔާލު ހުރީ އެކި ގޮތަށެވެ. އެއްބަޔަކު މި ނިންމުމަށް ތާއީދުކޮށް ވާހަކަ ދައްކަމުން ދާއިރު އަނެއް ބަޔަކަށް ހީވަނީ ހަމަ ދެންމެ ދެންމެ އިންޑިއާއިން އަރާ އައްޑޫ ސިޓީ އަޅުވެތިކުރީހެނެވެ.\nދާދިފަހުން ނޫސްވެރިންނާއި ބައްދަލު ކުރައްވާ ވާހަކަފުޅު ދައްކަވަމުން ރައީސް ސޯލިހު ވިދާޅުވީ އައްޑޫގައި ކޮންސިއުލޭޓް ހުޅުވުމުގެ ކަންކަމާ ގުޅޭ ގޮތުން މަޝްއަރާ ކުރެވެމުންދާ ކަމަށާއި ނަމަވެސް އަދި ވަކި ގޮތަކަށް އަމަލު ކުރުމަށް ނިންމާފައި ނުވާ ކަމަށެވެ. އައްޑޫގައި ކޮންސިއުލޭޓް ހުޅުވުމަށް ހުއްދަ ދެއްވާނެ ކަމަށް ދޭހަވާ މޭރުމަކުން ވާހަކަފުޅު ދައްކަވަމުން، ރައީސް ވިދާޅުވީ، އިންޑިއާގައި ވެސް ރާއްޖޭގެ އެކަކަށްވުރެ ގިނަ ޑިޕްލޮމެޓިކް މިޝަން ހުންނަކަމަށެވެ. ނަމަވެސް އިންޑިއާގެ ހުށަހެޅުމާމެދު ގޮތެއް ނިންމަވާނީ މަޝްވަރާތަކަށް ފަހު ކަމަށެވެ.\nމި މައްސަލާގައި ހިޔާލު ފާޅުކުރައްވަމުން އައްޑޫ ސިޓީ، ހިތަދޫ އުތުރު ދާއިރާގެ މެމްބަރު، މުހައްމަދު އަސްލަމް ކޮންސިއުލޭޓް ގާއިމު ކުރުން ސިފަކުރެއްވީ އައްޑޫ ރައްޔިތުންނަށް ފައިދާ ލިބިގެންދާނެ ކަމެއް ގޮތުގައެވެ. އަސްލަމް މި މައްސަލާގައި ޝުއޫރުފާޅު ކުރައްވާ ކުރެއްވި ޓްވީޓުގައި ވިދާޅުވީ މިއީ އައްޑޫއަށް ވިޔާފާރީގެ ރޮގުން ވެސް އަދި ތަރައްގީގެ ގޮތުން ބެލި ނަމަވެސް ފައިދާ ހުރި ކަމެއް ކަމަށެވެ.\nސޯޝަލް މީޑިއާގައި ބަޔަކު މިކަމާ ދެކޮޅަށް އަޑުއުފަލުމުން ދިޔަކަމުގައި ވިޔަސް މިކަމުގައި އައްޑޫގެ ގިނަ ރައްޔިތުންގެ ތާއީދު އޮތީ ބޭރު ގައުމުތަކުގެ ކޮންސިއުލޭޓްތަކަށް އައްޑޫއިން ފުރުސަތު ދޭށެވެ. އެގޮތުން ނަން ނުޖެހުމަށް ޝަރުތުކޮށް، "ސީއެންއެމް" އާއި ވާހަކަ ދެއްކި އައްޑޫ ރައްޔިތަކު ބުނިގޮތުގައި ކޮންސިއުލޭޓްއެއް ހުޅުވިގެންދިއުން ވެގެންދާނީ އޭނާއަށް ބޮޑެތި ފައިދާތަކެއް ލިބިގެންދާނެ ކަމަށް ކަމަށެވެ.\nރާއްޖެއިން ބޭސް ކުރެވެން ނެތް ބައްޔަކަށް ދިގު މުއްދަތަކަށް ފަރުވާ ހޯދެމުން އަންނަ އަދުނާން (އަސްލު ނަމެއް ނޫން) ބުނިގޮތުގައި، އޭނާ ކޮންމެ ހައެއްކަ މަހުން އެއް ފަހަރު ޑޮކްޓަރަށް ދެއްކުމަށް އިންޑިއާގެ ކޮޗިންއަށް ދަތުރު ކުރާއިރު ކޮންމެ ފަހަރަކު ވެސް ބޮޑު ހަރަދުތަކެއްކޮށް، ވިސާ ހަމަޖެއްސުމަށް މާލެ ދާން ޖެހުން އެއީ އޭނާއަށް ވަރަށް ބޮޑު ތަކުލީފެކެވެ. އަދި މިބަދަލާ އެކު އޭނާ އަތުން ޓިކެޓު ހަރަދުން އެކަނިވެސް 8،000 ވަރަކަށް ދިވެހި ރުފިޔާ ސަލާމަތްވާނެ ކަމަށް އޭނާ ލާފަކުރެއެވެ.\nކޮންސިއުލޭޓެއް ހުޅުވިގެން ދިއުމާ ގުޅިގެން ލުޔެއް ލިބޭނެ ކަމަށް ބެލެވެނީ ހަމައެކަނި ބޭސްފަރުވާއަށް ދަތުރުކުރާ މީހުންނަށް އެކަންޏެއް ނޫނެވެ. މިކަމާއި ގުޅިގެން "ސީއެންއެމް"އަށް ވާހަކަ ދެއްކި ބައެއް ކިޔަވާ ކުދިންނާއި ވިޔަފާރިވެރިންގެ ހިޔާލުވެސް ހުރީ މިކަހަލަ ގޮތަކަށެވެ. އެގޮތުން އިންޑިއާގައި ކިޔަވަމުންދާ ދަރިވަރަކު "ސީއެންއެމް"އަށް ބުނީ، އަލަށް އިންޑިއާއަށް ކިޔަވަންދާ ދަރިވަރުން މިހާރު އޮންނަ އުސޫލުން ނަމަ އައްޑޫގައި ތިބި ދަރިވަރުން ބޮޑު ހަރަދެއްކޮށް، ވިސާގެ ކަންކަން ހަމަޖެއްސުމަށް ދާން ޖެހެނީ މާލެއަށެވެ. އަދި މިކަމަކީ ގިނަ ފަހަރަށް ސްޓޫޑެންޓް ލޯނުން ކަވަރު ނުކުރާ ހަރަދަކަށްވާއިރު މިކަމަށް ހޭދަ ކުރަން ޖެހެނީ އެ ދަރިވަރެއް ނުވަތަ ބެލެނިވެރެއްގެ އަމިއްލަ ޖީބުންނެވެ.\n" އައްޑޫގައި ގިނަ ގައުމުގެތަކުގެ ކޮންސިއުލޭޓް ހުޅުވަންވީ ހަމަ. (ކޮންމެހެން އިންޑިއާ އެކަންޏެއް ނޫން) އޭރުން ރަށުގައިތިބެ ހުރިހާ ކަމެއް ނިންމާލައިގެން، ސީދާ ގަން އިންޓަނޭޝަނަލް އެއާޕޯޓުން ފުރައިގެން ދާންވީ ބޭނުން ގައުމަކަށް. ކިހާ ސަޅި. މިއީ އަޅަނޑުމެން ބޭނުންވާ "ޑީސެންޓްރަލައިޒޭޝަން" އަކީ،" ސީއެންއެމްއާ ވާހަކަ ދެއްކި ދަރިވަރެއް\nއައްޑޫ ސިޓީއަކީ މާލެ ސަރަހައްދު ފިޔަވާ ރާއްޖޭގެ އެންމެ އާބާދީ ބޮޑު ސަރަހައްދެވެ. ސޯޝަލް މީޑިއާގައި #އިންޑިއާއައުޓް ޓެގް ބޭނުންކޮށް، އިންޑިއާއިން އައްޑޫގައި ގާއިމުކުރަން ނިންމި ޖެނެރަލް ކޮންސިއުލޭޓްއާ ދެކޮޅަށް އަޑުއުފުލަމުންދާ މީހުން ބުނާ ގޮތުގައި މިއީ މިގައުމުގެ ބައެއް އަޅުވެތި ކުރުމަށް އިންޑިއާއިން ޖަހާ ދަންތުރައެކެވެ. އެމީހުން ތުހުމަތު ކުރާ ގޮތުގައި އިންޑިއާއިން ބޭނުން ވަނީ ރާއްޖޭގެ އެންމެ ދެކުނުގައި އޮތް އައްޑޫ ސިޓީ ރާއްޖެއާ ވަކިކޮށް، އެތަނަށް އަތްގަދަ ކުރާށެވެ. އަދި އެތަނުގައި އިންޑިއާ މީހުން ގިނައިން އާބާދުކޮށް، އެމީހުންގެ ބާރު ހިންގާ ތަނަކަށް އެ ސަރަހައްދު ހެދުމަށެވެ.\nއިންޑިއާއިން އައްޑޫގައި ކޮންސިއުލޭޓްއެއް ގާއިމުކޮށްފިނަމަ، އެ ސަރަހައްދުގެ ކޮންޓްރޯލް ގެއްލި، އައްޑޫ ސިޓީ އަޅުވެތިވެދާނެ ކަމަށް ބުނެ ދައްކާ ވާހަކަތަކަކީ ސިޔާސީ މަންފާއަށް ދައްކާ "ފުލޯކު" ވާހަކައެއް ކަމަށް އައްޑޫގެ ބައެއް ރައްޔިތުން ސިފަކުރެއެވެ. ދިވެހި ރާއްޖޭގެ ވެރިކަން ކުރާ ރަށް، މާލޭ ސިޓީގައި4ގައުމެއްގެ އެމްބަސީ، އަދި5ގައުމެއް ހައި ކޮމިޝަން އަންނަނީ ހިންގަމުންނެވެ.\nމާލޭ ސިޓީގައި ޑިޕްލޮމެޓިކް މިޝަންތައް ގާއިމުކޮށްފައިވާ ގައުމުތައް:-\nއެމްބަސީތަކާއި ހައި ކޮމިޝަންތައް ހުރެގެން މާލޭގެ މިނިވަން ކަމަށް ބުރޫއެއްނާރައެވެ. މާލެ ސިޓީ އޮތީ އެއްވެސް ބަޔެއްގެ އަޅުވެތިކަމުގެ ދަށުގައެއް ނޫނެވެ. މާލޭގައި ހިންގަނީ ދިވެހި ދައުލަތާއި ދިވެހިން ބާރެވެ. ކަން މިހެން އޮތްއިރު އައްޑޫގައި ގިނަ ޑިޕްލޮމެޓިކް މިޝަންތަކެއް ހުޅުވާލާ، އެންމެ އާދައިގެ ކަންކަމަށް ވެސް މާލެއަށް ބަރޯސާވާން ޖެހޭ ޖެހުން ނިމުމަކަށް ގެންނަންވީ ވަގުތަކީ މިއީ ނޫންތޯއެވެ. މުޅި ދެކުނަށް ލާމަރުކަޒީ އުސޫލުން ތަރައްގީ ގެނައުމަށް އޮތް ރަނުގެ ފުރުސަތުތަކަށް ހުރަސް އެޅުން އެއީ ހަމަ އެންމެ ބުއްދިވެރި ނިންމުން ބާއެވެ؟\nއިންޑިއާރާއްޖެއައްޑޫ ސިޓީއިންޑިއާ ހައި ކޮމިޝަން


Veythuve dhiya2aharu 73 percent ah dharani ithuruvi! | Mihaaru\nފިނޭންސް މިނިސްޓްރީ ބޭރު--ފޮޓޯ:މިހާރު\n28 މާޗް 2019 - 11:50\nވޭތުވެދިޔަ ދެ އަހަރު ދުވަހު ރާއްޖޭގެ ދަރަނި 73 ޕަސެންޓަށް އިތުރުވެފައިވާ ކަމަށް ފިނޭންސް މިނިސްޓްރީން ހާމަކޮށްފި އެވެ.\nފިނޭންސް މިނިސްޓްރީން އާންމުކޮށްފައިވާ މިދިޔަ އަހަރުގެ ފަހު ކުއާޓާގެ ޑެޓް ބުލެޓިންގައި ބަޔާންކޮށްފައިވާ ގޮތުގައި 2016 އަހަރުގެ ޑިސެމްބަރު މަހުން ފެށިގެން 2018 ވަނަ އަހަރުގެ ޑިސެމްބަރު މަހަށް ދައުލަތުގެ ދަރަނި 18 ބިލިއަން ރުފިޔާ ވަނީ އިތުރުވެފަ އެވެ. މި މުއްދަތުގައި އެތެރޭގެ ދަރަނި ވަނީ ފަސް ޕަސެންޓް އިތުރުވެފަ އެވެ.\nސަރުކާރުން މި މުއްދަތުގައި ވަނީ ސަރުކާރު ހިއްސާވާ ގިނަ ކުންފުނިތަކަކުން ތަރައްގީގެ ބޮޑެތި މަޝްރޫއުތައް ހިންގުމަށް ނެގި ލޯނުތަކަށް ގެރެންޓީ ދީފަ އެވެ. މިއާ އެކު މިދިޔަ ދެ އަހަރުގެ ތެރޭގައި ސަރުކާރުން ގެރެންޓީ ދިން މިންވަރު ވަނީ 267 ޕަސެންޓު އިތުރުވެފަ އެވެ.\nމިދިޔަ 2018 ވަނަ އަހަރު ނިމުނު އިރު ރާއްޖޭގެ އުފެއްދުންތެރިކަމުގެ ނިސްބަތުން ދަރަނި ހުރީ 72 ޕަސެންޓުގަ އެވެ. މިއީ 2017 އަހަރާއި 2016 ވަނަ އަހަރާ އަޅާ ބަލާއިރު 11 ޕަސެންޓުގެ އިތުރުވުމެކެވެ. އެ ދެ އަހަރު އުފެއްދުންތެރިކަމުގެ ނިސްބަތުން ދަރަނި ހުރީ 61 ޕަސެންޓުގަ އެވެ.\nދަރަނީގެ މިންވަރު އިތުރުވެފައިވާ އިރު ރާއްޖެއިން ބޭރުގެ ދަރަނި ވަނީ އެއް އަހަރުގެ ތެރޭ 22 ޕަސެންޓު އިތުރުވެފަ އެވެ. ރާއްޖެއިން ބޭރުގެ ދަރަނި 20 ބިލިއަން ރުފިޔާގައި ހުރި އިރު މީގެ 60 ޕަސެންޓު ނިސްބަތް ވަނީ ދަރުމަވަންތަ ހޮސްޕިޓަލްގެ އިމާރާތަށް ނަގާފައިވާ ލޯނާއި އެއާޕޯޓު ތަރައްގީ ކުރުމަށް ނަގާފައިވާ ލޯނަށެވެ.\nރާއްޖޭގެ ދަރަނި އިންތިހާ އަށް އިތުރުވެފައިވާ އިރު 2018 އަހަރު ދަރަނި އަނބުރާދެއްކުމަށް 1.6 ބިލިއަން ރުފިޔާ ހޭދަކޮށްފައި ވެ އެވެ. މިއީ އޭގެ ކުރީ އަހަރާ އަޅާ ބަލާއިރު 20 ޕަސެންޓުގެ އިތުރުވުމެކެވެ. މީގެ ތެރެއިން 68 ޕަސެންޓަކީ ލޯނު އަނބުރާ ދެއްކުމަށް ދެއްކި ފައިސާ އެވެ. އަދި ބާކީ ފައިސާއަކީ އިންޓްރެސްޓަށް ދެއްކި ފައިސާ އެވެ. ބޭރުގެ ދަރަނި ވަރަށް ބޮޑަށް އިތުރުވެފައިވާ އިރު ދައުލަތަށް ލިބުނު އާމްދަނީގެ އަށް ޕަސެންޓު ބޭރުގެ ދަރަނި ދެއްކުމަށް ހޭދަކުރި އެވެ.\nބޭރުގެ ދަރަނި ދެއްކުމަށް ހޭދަކުރި މިންވަރު އިތުރުވި ނަމަވެސް އެތެރޭގެ ދަރަނި ދެއްކުމަށް ހޭދަކުރި މިންވަރު ވަނީ 44 ޕަސެންޓު ދަށްވެފަ އެވެ. މީގެ އެންމެ ބޮޑު ސަބަބަކީ ބޭންކް އޮފް މޯލްޑިވްސް އިން ސަރުކާރުން ނަގާފައިވާ ޝޯޓް ޓާމް ލޯނެއް 2017 ވަނަ އަހަރު އެއްކޮށްދެއްކުމެވެ.\nއިތުރު ލިޔުންތައް ފިނޭންސް މިނިސްޓްރީ ފިނޭންސް މިނިސްޓަރު މާލިއްޔަތު ގާނޫނު އިބްރާހިމް އަމީރު، ފިނޭންސް މިނިސްޓަރު


Mi mas nimeyiru, Income Tax Bill Majleehah fonuvaanan: Finance Minister\nފިނޭންސް މިނިސްޓަރު، ރާއްޖެ މިއަދު ޕްރޮގްރާމްގައި.-- ފޮޓޯ: ޕީއެސްއެމް\n14 ޖޫން 20190ކޮމެންޓް\nމިމަސް ނިމޭއިރު، އިންކަމް ޓެކްސް ބިލް މަޖިލީހަށް ފޮނުވާނަން: ފިނޭންސް މިނިސްޓަރު\nރާއްޖޭގައި އިންކަމް ޓެކްސް ނަގަން ފެށުމުގެ ގޮތުން، އެ ކަމަށް ބޭނުންވާ ގާނޫނު އެކުލަވާލުމުގެ މަސައްކަތް މިހާރު ނިމިފައިވާ ކަމަށާއި އަދި އެ ބިލް ފާސްކުރުމަށް މި މަސް ނިމޭއިރު މަޖިލީހަށް ފޮނުވާނެކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި ރޭ މިނިސްޓަރު ވިދާޅުވީ، އެ ބިލް އެކުލަވާލުމުގެ މަސައްކަތް މިހާރު އެއްކޮށް ނިމިފައިވާ ކަމަށެވެ. އަދި މިހާރު ކުރިއަށްދަނީ ކަމާގުޅުންހުރި ފަރާތްތަކުގެ ލަފާ ހޯދުމުގެ މަސައްކަތް ކަމަށް ވެސް މިނިސްޓަރު ވިދާޅުވި އެވެ.\n"މިހާރު ކުރިއަށްދަނީ އިންކަމް ޓެކްސްގެ ގާނޫނު، ސްޓޭކް ހޯލްޑަރުންނާ ހިއްސާކޮށް ގާނޫނަށް ގެންނަން ޖެހޭ ބަދަލުތަކާއި އިސްލާހުތައް ހިއްސާކޮށް، އެޔަށް ޑިބޭޓް ކުރުމުގެ މަސައްކަތް" މިނިސްޓަރު ވިދާޅުވި އެވެ.\nރާއްޖޭގެ ތާރީހުގައި ފުރަތަމަ ފަހަރަށް އިންކަމް ޓެކްސް ނަގަން ފަށަން ނިންމާފައިވާއިރު، އެއީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. އަދި އަންނަ އަހަރުން ފެށިގެން އިންކަމް ޓެކްސް ނަގަން ފަށާނެ ކަމަށް ރައީސް ސޯލިހު ވިދާޅުވެފައި ވެއެވެ.\nއެމްޑީޕީން ވަނީ އެ ޕާޓީގެ "އެޖެންޑާ 19" ގައި ވެސް އިންކަމް ޓެކްސް ނަގަން ނިންމައި، އެ ކަމުގެ ބައެއް ތަފްސީލުތައް ހިމަނައިފަ އެވެ. އެގޮތުން އެޖެންޑާ 19ގައި ބުނާ ގޮތުން، މަހަކަށް 60،000-100،000ރ. އާ ދެމެދުގެ އާމްދަނީއެއް ލިބޭނަމަ އިންކަމް ޓެކްސްގެ ގޮތުގައި އެ އާމްދަނީގެ 3.5 ޕަސެންޓް ދައްކަން ޖެހޭނެ އެވެ.\nއޭގެ އިތުރުން މަހަކަށް 100،000-150،000ރ. އާ ދެމެދުގެ އާމްދަނީ ލިބޭނަމަ އިންކަމް ޓެކްސްގެ ގޮތުގައި މަހަކަށް 6.5 ޕަސެންޓް ދައްކަން ޖެހޭނެ ކަމަށް އެޖެންޑާ 19ގެ "ފަރުދުންގެ އާމްދަނީ ޓެކްސް" އުސޫލުގައި ބުނެފައި ވެއެވެ. އަދި މަހަކު 150،000-200،000ރ. އާ ދެމެދުގެ އާމްދަނީއެއް ލިބޭނަމަ 10 ޕަސެންޓުގެ އިންކަމް ޓެކްސް ދައްކަން ޖެހޭނެ އެވެ.\nއެ އަށް ވުރެ މަތިން އާމްދަނީ ލިބޭ މީހުން، އިންކަމް ޓެކްސްގެ ގޮތުގައި ދައްކަން ޖެހޭނީ 15 ޕަސެންޓް ކަމަށް އެ އުސޫލުގައި ބުނެ އެވެ.\nއަލަށް ރާއްޖޭން އިންކަމް ޓެކްސް ނަގަން ތައްޔާރުވާން ފެށި އިރު، އެކަން ކުރުމަށް އެމްޑީޕީން އެކުލަވާލި އުސޫލުގެ ދަށުން އިންކަމް ޓެކްސް ނަގަން ނިންމާފައިވަނީ، އެ އުސޫލުގައި ކަނޑައަޅާފައިވާ ވަރަށް އާމްދަނީ ލިބޭ ރާއްޖޭގައި ވަޒަންވެރިވެފައިވާ މީހުންގެ އަތުންނެވެ. އޭގެ ތެރޭގައި ދިވެހިންގެ އިތުރުން ރާއްޖޭގައި ވަޒަންވެރިވެފައިވާ ބިދޭސީން ވެސް ހިމެނެ އެވެ.\nޓެކްސް މަޖިލިސް އިންކަމް ޓެކްސް އިގްތިސާދު އެމްޑީޕީ ރައީސް ޞާލިޙް ފިނޭންސް


Asian Cup: Bahrain Athun Hiyydhathikoh Balive India Kataifi, UAE Aai Thailand2vana Burah - Vaguthu\nބަހްރެއިން އަތުން ހިތްދަތިކޮށް ބަލިވެ އިންޑިއާ ކަޓައިފި، ދެވަނަ ބުރަށް ތައިލެންޑާ ޔޫއޭއީ\nމިރޭ މެޗުން ބަލިވުމުން ޗެތުރީ ދަނޑުމަތީގައި ----\nއޭޝިއަން ކަޕްގެ ގްރޫޕް އޭގެ ފަހު މެޗުތައް މިރޭ ކުޅެފައިވާ އިރު، އިންޑިއާއިން ބަހްރެއިން އަތް ދަށުވީ ހިތްދަތިކޮށެވެ. އެ ގްރޫޕްގެ އެއްވަނަ ޔޫއޭއީއަށް ލިބުނު އިރު، ދެވަނަ ޓީމުގެ ގަދަ 16 ޔަގީން ކުރީ ތައިލެންޑެވެ.\nއިންޑިއާއިން ބަހްރެއިނާ ދެކޮޅަށް މިރޭ ނުކުތް އިރު، އިންޑިއާއަށް ބަހްރެއިން ބަލިކޮށް ގަދަ 16އަށް ދެވެން އޮތެވެ. އަދި ޔޫއޭއީއާ ތައިލެންޑް ކުޅުނު މެޗު އެއްވަރު ނުވެ ނިިމުނު ނަމަ، އިންޑިއާއަށް ބޮޑު ފުރުތެއްވެސް އޮތެވެ. މިރޭ މެޗު އެއްވަރުވެގެން ނިމުނު ނަމަވެސް، ތައިލެންޑާ އިންޑިއާ ވާދަކުރި މެޗުގެ ހެޑް ޓު ހެޑް ރެކޯޑު އިންޑިއާ އަތު އޮތުމުން އެޓީމަށް އެގޮތުންވެސް ފުރުސަތު އޮތެވެ.\nމިރޭގެ މެޗަށް އިންޑިއާއިން ނުކުތީވެސް ކޮޅަށް ގޯލަށް ނުވައްދަންކަން މެޗު ފެށުނު އިރުން ފެށިގެން އެނގުނެވެ. ބަހްރެއިންގެ އެޓޭކަކަށްފަހު އެޓޭކަކާ އެޓީމުން ކުރިމަތިލީ ޑިފެންސިވް ޓެކްޓިކްސްއަކާ އެކީގައެވެ.\nމެޗު 1-0އިން ބަހްރެއިންއިން ކާމިޔާބުކުރި އިރު، އެޓީމުން ގޯލް ޖެހީ މެޗުގެ 90 މިނެޓް ހަމަވެ، ރެފްރީ ދިން އިތުރުވަގުތުގެ ކުޅުމުގައި ލިބުނު ޕެނެލްޓީއަކުންނެވެ. އެ ޕެނެލްޓީ ކާމިޔާބުކޮށްދިނީ ރާޝިދެވެ. ޕެނެލްޓީ ކާމިޔާބުކޮށް ބަހްރެއިންއަށް ހިތްވަރެއް ލިބުނު ނަމަވެސް، ގްރޫޕްގެ އަނެއް މެޗު ނިމުނީ އެޓީމަށްވެސް ހިތްދަތި ނަތީޖާއަކުންނެވެ.\nޔޫއޭއީއާއި ތައިލެންޑް ކުޅުނު މެޗު އެއްވަރުވުމުން، އޭއެފްސީ އޭޝިއަން ކަޕްގެ ގަވާއިު ބުނާގޮތުން ފައިދާ ގޯލްގެ ކުރިއަށް އަންނަނީ ހެޑް ޓު ހެޑް ނަތީޖާއެވެ. ބަހްރެއިން ކައިރީ ތައިލެންޑް ކުޅުނު މެޗުން މޮޅުވީ ތައިލެންޑެވެ.\nމުބާރާތް ބާއްވާ ގައުމު، ޔޫއޭއީން މިރޭގެ މެޗުގެ ހަތްވަނަ މިނެޓުގައި މަބްކޫތުގެ ގޯލުން ލީޑު ނެގިއެވެ.\nމުބާރާތުގެ ފުރަތަމަ މެޗުގައި ތައިލެންޑުން އިންޑިއާ އަތުން ބަލިވުމާއެކު ތައިލެންޑްގެ ކޯޗު ފޮނުވާލުމާއެކު އެޓީމު އަންނަނީ މެޗަކަށްފަހު މެޗެއްގެ ކުޅުންވެސް ރަނގަޅު ކުރަމުންނެވެ. އެތަން މިރޭގެ މެޗުންވެސް ފެނުނެވެ. ހާފް ނިމުމުގެ ކުރިން 41 ވަނަ މިނެޓުގައި ތައިލެންޑުން ނަތީޖާ ހަމަހަމަވެސް ކުރިއެވެ.\nތައިލެންޑްގެ ގޯލް ކާމިޔާބުކޮށްދިނީ ޕުއާންޗަންއެވެ.\nމިއަހަރުގެ އޭޝިއަން ކަޕަކީ ވާދަވެރި އިންޑިއާގެ ހަތަރުވަނަ އޭޝިއަން ކަޕެވެ. އެންމެފަހުން އެގައުމުން އޭޝިއަން ކަޕަށް ކޮލިފައިވެފައި ވަނީ 2011 ވަނަ އަހަރު ގަތަރުގައި އޮތް މުބާރާތަށެވެ. އެ މުބާރާތުގެ ގްރޫޕް ސްޓޭޖުން އިންޑިއާ އަލްވަދާއުކީ ކުޅުނު ތިން މެޗުންވެސް ބަލިވެގެންނެވެ.\nއެ އަހަރަށްފަހު 55 އަހަރު ފަހުން އޭޝިއަން ކަޕްގައި އިންޑިއާއިން މޮޅެއް ހޯދީ މިއަހަރުގެ މުބާރާތުގައެވެ. ގްރޫޕް ސްޓޭޖުގެ ފުރަތަމަ މެޗުގައި އެޓީމުން ތައިލެންޑް ބަލިކުރީ 4-1ގެ ނަތީޖާއަކުންނެވެ.\nޖެނުއަރީ 16, 2019 11:36\nއިންޑިއާ ގެ ސީނިއަރ ގައުމީ ފުޓްބޯޅަ ޓީމް މިފަހަރު އޭސިއަން ކަޕް ގައި ބަލިވުމަކީ ދިވެބިންނައް ލިބުނު ބޮޑުކާމިޔާބީ އެއް. ސާފް ޗެމްޕިއަންޝިޕް ގައި ދިވެހިން އަތުން ބަލިވުމުން ދިވެހި ޓީމައް މަލާމަތް ކޮއްފައި ލިޔުނު ލިޔުންތައް މިއަދު އަނބުރާ އެމީހުނައް ރައްދުވެއްޖެ